Benarkah Islam agama yang suka berperang?

Islam adalah satu cara kehidupan yang lengkap merangkumi tuntutan dunia dan akhirat.

Ini bermakna, Islam bukan sahaja mementingkan bab solat, puasa, zakat dan lain-lain bahkan Islam juga mengajar para penganutnya untuk memelihara kesejahteraan, mewujudkan suasana keharmonian dan menegakkan keadilan merentasi warna kulit, kaum dan agama.

Bahkan, dalam kebanyakan hal, Islam sentiasa menyeru kepada kedamaian dan keamanan.

Namun, akibat daripada tindakan segelintir kecil umat Islam yang telah salah memahami makna jihad sebenar, telah mencerminkan suatu persepsi buruk bahawa Islam agama yang suka berperang.

Persepsi buruk ini bertambah teruk apabila permainan media asing yang bagai mencucuh api di atas minyak, membuatkan persepsi buruk terhadap Islam semakin hebat hingga mewujudkan fenomena Islamofobia.

Persoalannya, benarkah Islam suatu agama yang suka berperang? Kekeliruan umat Islam terhadap makna jihad sedikit sebanyak telah mempengaruhi tindakan yang melampaui dan bukan daripada ajaran Islam sebenar.

Perkataan ‘jihad’ adalah kata nama daripada kata jahada, jihadan dan mujahadatan. Perkataan jihad membawa maksud usaha yang bersungguh-sungguh untuk mencapai matlamat yang pada kebiasaannya adalah matlamat yang baik.

Menurut Ibnu Taimiyyah dalam kitab al-Ikhtiyarat li al-Ba’li, ketika beliau memberikan definisi berkenaan jihad, menyatakan bahawa:

“Jihad itu merangkumi segala bentuk ketaatan yang zahir dan batin. Antara bentuk jihad batin adalah cinta kepada Allah, tulus hati serta ikhlas kepada-Nya, bertawakal kepada-Nya, menyerahkan jiwa dan harta kepada-Nya, sabar, zuhud dan sentiasa berzikir kepada Allah. Antara bentuk jihad juga adalah dengan tangan, dengan hati dan dengan berdakwah dengan hujah yang bernas. Selain itu, jihad juga wujud pada bentuk perkataan, sumbangan pendapat, pemerintahan yang baik, perindustrian, perekonomian dan lain-lain.”

Makna jihad dengan anggapan mengangkat senjata merupakan makna yang lebih masyhur dan terkenal dalam kalangan masyarakat hari ini. Jihad tersebut adalah jihad menentang orang bukan Islam.

Terdapat banyak ayat al -Quran dan hadis Nabi yang menjelaskan tentang kelebihan, syarat dan disiplin jihad ini. Setiap jihad berperang atas jalan Allah, mempunyai syarat dan disiplinnya yang tersendiri, bukan dengan mengangkat senjata membuta tuli semata-mata.

Di sebalik fenomena salah faham tentang Islam pada hari ini, kita dapat melihat betapa ramai manusia yang cuai dan tidak cermat dalam memahami makna jihad sebenar.

Kita juga dapat melihat banyaknya gerakan Islam yang tidak melazimi disiplin sehingga telah mencemarkan imej Islam sebenar. Kenyataan dikeluarkan oleh mereka membawa ketakutan pada orang bukan Islam, bagaikan hilang sifat rahmah Allah terhadap para hamba-Nya.

Sebenarnya jihad adalah merupakan suatu konsep yang tidak semestinya membawa makna peperangan. Konsep jihad adalah luas. Jihad adalah seruan kebebasan. Jihad adalah mempertahankan kebenaran dan mengajak manusia menerimanya berdasarkan hujah.

Hal ini bertepatan dengan firman Allah Azzawajalla dalam Surah al-Furqan ayat 52 yang bermaksud:

“….dan berjihadlah menentang mereka dengan al-Quran, dengan jihad yang besar.”

Menurut Syeikh Abdullah Bin Bayyah, makna ayat tersebut ialah dirikan hujah atas mereka serta kemukakan kepada mereka penerangan dan bukti yang jelas. Kita sedia maklum bahawa membaca al-Quran dengan lidah tidak melibatkan sebarang senjata. Oleh itu, jihad tidak semestinya bermakna perang, sebagaimana peperangan juga tidak semestinya sebuah jihad.

Ibnu Khaldun telah membahagikan peperangan kepada empat bahagian. Pembahagian tersebut dibuat berdasarkan motif setiap peperangan. Pertama, peperangan untuk meluaskan kawasan jajahan, keduanya, peperangan untuk menyerang semata-mata.

Ketiga, peperangan atas dasar marah kerana agama Allah dan keempat, peperangan menentang golongan pemberontak. Ibnu Khaldun menyatakan bahawa bahagian pertama dan kedua, adalah merupakan peperangan bersifat zalim dan kejam, manakala bahagian ketiga dan keempat, adalah peperangan yang bersifat adil.

Ada pun dakwaan bahawa Islam agama yang suka berperang kerana pada zaman Nabi SAW, telah berlaku banyak peperangan, hal ini telah dijawab oleh Syaikhul Islam Ibnu Taimiyyah dalam Risalah al-Qital.

Beliau menyebutkan bahawa peperangan yang disertai oleh baginda Nabi SAW menentang kaum musyrikin (iaitu sebanyak 72 peperangan) merupakan peperangan yang dimulakan dahulu daripada serangan pihak  musyrikin. Mereka yang menjadi penyebab secara langsung atau tidak langsung kepada peperangan tersebut.

Agama Islam bukanlah agama yang suka berperang. Meskipun diperintahkan untuk berperang, Islam telah menggariskan disiplin dan panduan yang harus dipatuhi supaya dapat memelihara hak mereka yang tidak berdosa.

Oleh itu, sikap segelintir umat Islam yang telah melampaui batas dalam memahami makna dan erti jihad sebenar bukanlah mencerminkan ajaran Islam sebenar. Semoga Allah merahmati dan memberkati hidup kita semua.

Muhammad Faidhi Azis
Pegawai Masjid dan Guru Takmir JAIPs

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


PRU15: Panduan Mengundi Dari Sudut Fiqh Implikasi

Pernahkah anda mendengar tentang hadis ini?

إِنْ قامَتِ السَّاعَةُ وَفِي يَدِ أَحَدِكُمْ فَسِيلَةٌ، فَإِنِ اسْتَطَاعَ أَنْ لَا تَقُومَ حَتَّى يَغْرِسَهَا فَلْيَغْرِسْهَا

Nabi SAW bersabda: “Jika terjadi hari kiamat sementara di tangan salah seorang daripada kamu ada sebiji benih tanaman, maka jika dia mampu sebelum terjadi hari kiamat untuk menanamnya maka tanamlah.” (HR Bukhari, Al-Adab al-Mufrad, No. 479)

Sebagaimana yang dihuraikan oleh Imam al-Aini, hadis ini secara suratannya menerangkan tentang kepentingan untuk berusaha mencari rezeki dengan usaha sendiri.

Selain itu, hadis ini turut mementingkan aspek pertanian yang menjadi sumber utama kepada makanan manusia demi kelangsungan hidup yang sejahtera.

Secara tersiratnya, hadis ini membawa mesej yang sangat penting sebagai panduan bagi seorang Muslim menjalani kehidupannya, iaitu kepentingan berfikir dan merancang untuk masa hadapan.

Sebagai makhluk sosial, manusia tidak dapat hidup sendirian. Dalam suasana yang lebih kompleks, kehidupan manusia hari ini telah diatur oleh sistem-sistem pemerintahan di sempadan-sempadan geografi negara berdaulat.

Apa jua sistem pemerintahan yang dijalankan dalam sesebuah negara, kehidupan manusia yang bertamadun tidak akan terlepas daripada kerangka kepimpinan pemimpin dan keterpimpinan rakyat.

Hal-hal ini dihuraikan secara terperinci dalam fiqh siasah atau siasah syar’iyyah. Uniknya, siasah syar’iyyah adalah salah satu bidang ilmu yang sangat luas dan terbuka.

Berdasarkan kepada dalil-dalil yang menjelaskan tentang prinsip-prinsip umum yang sejagat seperti keadilan, syura dan amanah, siasah syar’iyyah menyediakan panduan-panduan umum kepada tadbir urus negara yang baik.

Apa yang penting, siasah syar’iyyah bertujuan memelihara kepentingan manusia dan menyebarkan rahmat kebaikan yang sejagat.

Pilihan Raya Umum ke-15 (PRU15) bagi negara Malaysia menjelang tiba. Kehangatan kempen oleh calon-calon pelbagai parti sudah terasa.

PRU15 ibarat pesta demokrasi yang mendapat pelbagai reaksi daripada rakyat terutamanya pascapandemik Covid-19 dan keadaan politik negara yang tidak stabil.

Sebagai seorang warganegara yang bertanggungjawab, memilih atau mengundi adalah satu kewajipan.

Hal ini disokong kukuh oleh ajaran Islam. Manakan tidak, setelah kewafatan Rasulullah SAW, perkara pertama yang menjadi persoalan umat Islam ialah siapakah yang akan dipilih untuk mengetuai umat Islam ketika itu.

Sejarah yang panjang, pelbagai fakta telah tercatat, pelbagai cerita telah diriwayat. Itulah bukti kukuh bahawa pemilihan pemimpin adalah tanggungjawab penting bagi seseorang yang faham akan agama dan kehidupannya.

Maka, jika ada lagi yang memutuskan untuk tidak mengundi, atas alasan boikot atau putus asa dengan keadaan politik negara, maka anda telah membuat keputusan yang paling tidak wajar.

Orang yang tidak mahu memilih pemimpin bukan sahaja tidak membantu membina negara, tetapi pada masa yang sama meletakkan masa depan sendiri dalam keadaan yang bahaya.

Bapa kepada maqasid al-syariah iaitu al-Imam al-Syatibi dalam bukunya al-Muwafaqat telah mengetengahkan satu konsep yang penting berkaitan pembinaan hukum Islam dan aspek masa hadapan.

Di dalam buku tersebut, al-Syatibi menekankan tentang satu aspek yang penting dalam pembinaan hukum, selain dalil yang sahih dan hujah yang adil; iaitu al-nazar ila al-maal.

Konsep yang berkembang menjadi fiqh al-maalat (fiqh implikasi) ini bermaksud melihat kepada kesudahan dan natijah sesuatu perbuatan, sama ada baik atau buruk dan sama ada diniatkan oleh orang yang melakukan perbuatan atau tidak.

Konsep ini bukanlah perkara baharu dalam dunia fiqh, malah telah dipraktikkan oleh Rasulullah SAW dan para sahabat.

Sepanjang usaha dakwah mengajak orang kepada Islam, Rasulullah SAW sentiasa memikirkan kesan atau implikasi yang bakal terhasil daripada sesuatu pendekatan dakwah yang digunakan.

Diriwayatkan daripada Umar bin Al-Khattab r.a. bahawa terdapat seorang lelaki pada zaman Nabi SAW yang bernama Abdullah yang diberi gelaran himar (keldai). Beliau pernah membuat Rasulullah SAW tertawa.

Pada suatu hari, beliau dibawa kepada Nabi SAW kerana meminum arak lalu baginda memerintahkan agar disebat. Semasa beliau disebat, seorang lelaki berkata, “Ya Allah, laknatilah dia. Sudah sering dia dibawa kepada Nabi SAW untuk disebat.”

Lalu Nabi SAW bersabda, “Janganlah melaknatinya. Demi Allah, tidaklah saya mengetahui (mengenainya) melainkan beliau mencintai Allah dan Rasul-Nya.” (kerana beliau pernah membuatkan baginda tertawa). (HR Bukhari, No. 6780)

Dalam hadis tersebut, Nabi SAW melarang daripada mengucapkan kata-kata laknat meskipun kepada seseorang yang bersalah melakukan dosa besar kerana minum arak.

Bahkan, tindakan Rasulullah SAW menyebut kebaikan lelaki tersebut bertujuan untuk membantu dan memberikan harapan kepada Abdullah untuk meninggalkan dosa meminum arak.

Situasi ini menjelaskan kepada kita tentang peri pentingnya untuk memikirkan tentang kesan dan implikasi kepada sesebuah tindakan yang diambil dalam kehidupan kita.

Seorang ahli politik Amerika, wartawan, pengarang dan juga penyokong keamanan dunia, Norman Cousins pernah menyebut, “Wisdom consists of the anticipation of consequences.”

(Kebijaksanaan terdiri daripada jangkaan akibat-akibat (sesuatu perkara)).

Kita sering berbincang tentang pemimpin perlu berhikmah dalam kepimpinan mereka. Hakikatnya, rakyat dan yang dipimpin juga perlu berhikmah dalam memilih pemimpin mereka.

Justeru, konsep fiqh implikasi boleh dijadikan panduan. Setiap daripada kita perlu memikirkan tentang apakah kesan terhadap pilihan dan undian yang diberikan.

Adakah kepimpinan pemimpin yang dipilih itu akan memberikan kebaikan kepada diri, keluarga dan masyarakat?

Adakah pemimpin yang dipilih itu mampu mentadbir urus negara dan negeri dengan baik?

Adakah pemimpin yang dipilih itu mampu bersuara dan membawa suara kita di Parlimen atau Dewan Undangan Negeri?

Adakah calon yang dipilih itu benar-benar mahu menguruskan kawasan atau hanya bertenggek demi kepentingan sendiri?

Ulama tersohor, Dr. Yusuf al-Qaradawi pernah mengemukakan pandangan yang relevan dalam isu memilih calon bukan Islam sebagai wakil rakyat. Menurut beliau:

“Sesungguhnya al-niyabah (perwakilan) merupakan wakil kepada sebahagian orang ramai dalam kawasan tertentu, ia tidak dianggap dalam bab al-imarah (kepimpinan) dan al-wilayah (kekuasaan) yang dilarang dalam hadis daripada memintanya. Seorang wakil (rakyat) bukannya ketua, menteri atau gabenor, tetapi dia sekadar mewakili kawasannya dalam dewan yang berfungsi untuk menegur kepimpinan, penguasa dan para menteri. Oleh itu, dia menegur bukannya yang ditegur.”

Ini bermakna mengundi calon bukan Muslim dalam pilihan raya dan melantik mereka sebagai pemimpin (kecuali pemimpin tertinggi) adalah harus kerana kuasa seorang wakil rakyat di Malaysia adalah terhad dan terbatas.

Mereka dikawal dan terikat dengan undang-undang serta perlembagaan negara. Sebagai contoh, jika suatu perkara itu menyentuh sebarang urusan yang berkaitan dengan agama Islam, ia perlu melepasi dan mendapat perkenan Seri Paduka Baginda Yang Dipertuan Agong dan Majlis Raja-Raja.

Hakikatnya, memilih pemimpin dalam PRU ibarat memilih seseorang yang boleh bekerja untuk kita.

Wakil rakyat yang dipilih sama ada di peringkat persekutuan atau negeri berperanan untuk mendengar masalah rakyat, membantu menyelesaikan dan mentadbir negeri atau negara bersama wakil-wakil rakyat yang lain.

Maka, bagaimanakah kita memilih pekerja yang baik? Sudah pasti dengan melihat kepada kualiti dan kelayakan yang ada. Justeru, pengundi perlu mengenali  calonnya sebaik mungkin.

Pilihlah yang boleh bekerja dengan kompetensi yang perlu, bukan hanya ikutan melulu. Sifat-sifat seperti amanah, adil dan bersungguh-sungguh sangat penting supaya negara dapat dikelola dengan baik agar bertambah maju.

Bebas rasuah dan integriti adalah sifat yang penting, supaya kelak harta negara dapat diurus dengan saksama jauh daripada kepentingan diri dan keluarga. Pilihlah calon yang faham akan keperluan rakyat dan mengutamakannya.

Jika setiap pengundi mampu berbuat demikian, maka akan terbentuklah barisan pemimpin yang berkelayakan dan mampu menyelamatkan keadaan negara yang sudah tenat.

Maksud: Pemimpin sebuah kaum adalah pelayan bagi kaumnya.

Joran buluh bertali tangsi,
Bakul rotan berbingkai seroja,
Sebelum undi fikirlah implikasi,
Moga terpilih yang boleh bekerja.

Dr Hamidah Mat
Timbalan Dekan Fakulti Sains Sosial dan Kemanusiaan, Open University Malaysia (OUM) dan Penasihat ILMAN

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Pengalaman kuarantin dan hikmah tersembunyi

Perjalanan dan peristiwa ini berlaku sangat cepat. Perjalanan yang berlaku yang sangat cepat ini sebenarnya kebaikan buat saya untuk merenung bahawa, manusia sifatnya lemah dan tidak mampu merancang seperti perancangan yang terbaik dari Allah SWT.

Ia bermula setelah saya disahkan positif, MKN bertindak cepat bila mana saya terlebih dahulu dihubungi oleh pihak hospital bahawa saya akan dibawa ke Hospital Permai di Johor.

Kemudian disusuli tiga hari kemudiannya, isteri pula disahkan positif selepas menjalani rawatan ‘swab test’. Namun isteri dimaklumkan akan dibawa ke hospital yang berbeza iaitu di Hospital Kluang (jarak dua jam) memandangkan beliau bakal melahirkan anak kami yang keempat kurang dua minggu lagi.

Situasi sedikit genting apabila ada di antara anak kami yang positif dan ada seorang negatif, bermakna kami akan berpisah di empat tempat yang berbeza. Anak-anak masih kecil, paling besar berusia enam tahun.

Tambahan, kami masih lagi tidak mengenali sesiapa jiran tetangga melainkan beberapa keluarga sahaja. Ketika itu, di negeri Johor juga diketatkan pergerakan (PKPD) yang tidak boleh merentas daerah, keluarga saya yang lain juga tidak dapat membantu kerana berada di luar daerah.

Situasi ini agak rumit, namun tiada yang rumit di sisi Allah. Semua ujian buat hamba-Nya yang reda, pasti ada hikmah, mengingatkan saya kepada semua hadis yang menjadi bekalan buat diri dan keluarga.

Daripada Abu Hurairah RA berkata, bahawa Rasulullah SAW bersabda, “Ujian berterusan akan menimpa orang mukmin lelaki dan perempuan sama ada pada dirinya sendiri, anaknya atau hartanya (yang menyebabkan dosa-dosanya sentiasa gugur) sehingga dia bertemu dengan Allah SWT dalam keadaan dia tidak mempunyai apa-apa dosa.” (Hadis Riwayat Tirmidzi, No. 2323).

Subhanallah, hikmah yang tersembunyi agar setiap mereka yang ditimpa ujian dengan reda, yakinlah bahawa itu ruang Allah nak hapuskan dosa kita sepenuhnya.

Lanjutan daripada itu, pihak Hospital Permai menelefon bahawa saya tetap kena pergi dahulu ke hospital. Saya akur, menaiki ambulan yang hadir di hadapan rumah, melambai tangan kepada isteri dan anak-anak yang masih kecil, bermonolog dalam hati.

“Moga kalian, Allah lindungi setiap masa dan kalian, wahai anak-anak, lebih lekas dewasa untuk membantu ibumu. Buat isteri ku, moga dikau lebih kuat mandiri saat suamimu telah tiada kelak.”

Itulah saat saya merasakan kebergantungan pada semua masalah itu hanyalah serahkan sepenuhnya pada Allah. Ketika itu saya sedar bahawa hakikatnya kita tidak boleh hidup sendirian, kita perlukan sahabat dan teman. Islam datang mengajar erti ‘ukhuwah’ adalah sebuah rahmah yang cukup besar.

Maka, ramai pihak ketika itu yang membantu, bermula dari keluarga sendiri, jiran tetangga, saudara mara, pihak universiti tempat saya sedang menyambung pengajian PhD ketika ini, Klinik UTM, pusat zakat dan pengurusan Masjid Sultan Ismail.

Mereka hadir bertanya khabar, memberikan sokongan moral, memberi bekalan makanan dan bantuan kewangan untuk memudahkan pembelian secara atas talian (Food Panda), kerana isteri sudah sarat ditambah deria rasa dan bau yang hilang.

Yang lebih mengharukan apabila ada sekumpulan kawan usrah kepada isteri saya yang sudi untuk menjaga anak-anak kami dengan memakai satu set penuh PPE dan ada yang memberikan rumah mereka untuk di jadikan tempat bagi anak-anak kami kuarantin.

Subhanallah, saat itu saya sangat memaknai makna ukhuwah dan hakikatnya, untuk Islam dan dakwah menang, tidak boleh kerja seorang diri. Ia sangat memerlukan kepada kerja berkumpulan.

Saat saya di pusat kuarantin pula, suasana solat berjemaah dan azan tetap boleh berkumandang dengan mengikut SOP dan ada kakitangan bertugas yang memantau.

Manakala luar dari bangunan asrama pusat kuarantin, ada sebuah surau yang masih kuat kedengaran laungan azan daripada corong-corong speaker masjid. Cuma yang menakjubkan, setiap lima waktu tersebut, azan dialunkan oleh kanak-kanak.

Barangkali kerana ayah mereka sedang berkhidmat, bertugas menjadi barisan hadapan (frontliner) yang bergilir-gilir bekorban, bergantian bertugas mengikut jadual, membuatkan diri saya terasa insaf, dengan penat jerih mereka untuk berikan yang terbaik kepada pesakit dan negara.

Hanya ucapan yang tidak putus-putus daripada kami bila bertemu mereka, “Terima kasih frontliner, moga Allah mengganjari syurga.” Nasihat buat kita semua, patuhilah SOP, ringankan beban para frontliner.

Suasana lebih tenang saat menunaikan solat, jauh daripada hiruk-pikuk. Setelah solat, tiada seorang pun yang bangun kerana tiada apa yang ‘rushing’ yang nak dikejar. Semua solat dengan tenang, zikir dan berdoa serta khusyuk.

Rindu akan suasana di mana ada masa yang panjang untuk muhasabah dan mengingati dosa dan khilaf yang dilakukan pada Allah SWT dan manusia. Kuarantin yang Allah SWT berikan ini merupakan sebuah kerehatan pada diri.

Setiap saat dalam memohon doa, merintih dan meletakkan kebergantungan kepada-Nya. Saat itu, tiada siapa yang boleh membantu kita kecuali Allah SWT sahaja. Urusan keluarga di rumah, semua di serahkan kepada Allah sebulatnya.

Sahabat seperkenalan sepanjang di pusat kuarantin, masing-masing perbualannya hal kebaikan, bukan menyalahkan sesiapa. Benarlah setiap yang berlaku pasti ada hikmah bagi orang mukmin.

Hal yang membuatkan diri ini merenung tatkala di penghujung hari kuarantin adalah, bila mana masing-masing jika bersua antara satu sama lain, antara hal yang pasti ditanya adalah, “Bila balik?”

Skrip ini mengingatkan saya kepada ayat al-Quran, betapa ada orang yang rugi dan menyesal di akhirat. Mereka ini merayu dan memohon agar dibenarkan balik semula ke dunia untuk beramal soleh seperti dalam Surah al-Mu’minun ayat 99 dan 100 yang bermaksud:

“Kesudahan golongan yang kufur ingkar itu apabila sampai ajal maut kepada salah seorang di antara mereka, berkatalah ia: “Wahai Tuhanku, kembalikanlah daku (hidup semula di dunia), supaya aku mengerjakan amal-amal yang soleh dalam perkara-perkara yang telah aku tinggalkan.” Sekali-kali tidak. Sesungguhnya perkataannya itu hanyalah dalih sahaja, sedang di hadapan mereka ada alam barzakh sehingga hari mereka dibangkitkan semula (pada hari kiamat).”

Ketika Wabak Covid-19 melanda dunia, marilah kita menginsafi diri, duduk sejenak, bermuhasabah dan mengoreksi diri. Ia ada hikmah dan teguran daripada Ilahi buat kita.

Moga Allah mengampuni dosa kita semua. Ketahuilah, setiap peristiwa yang berlaku, andai kita mengambil hikmah tersembunyi, banyak yang akan mengesani iman dan amal soleh kita.

Muhammad Talhah bin Ajmain @ Jima’ain adalah pelajar PhD Akademi Tamadun Islam, UTM Skudai, Johor.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kerajaan tolak ratifikasi ICERD: Tiada keperluan himpunan bantahan

Pertubuhan IKRAM Malaysia (IKRAM) mengalu-alukan kenyataan Pejabat Perdana Menteri bertarikh 23 November 2018 yang menyatakan bahawa Kerajaan Pakatan Harapan tidak akan meratifikasi Konvensyen Antarabangsa Mengenai Penghapusan Segala Bentuk Diskriminasi Kaum (ICERD) tetapi akan terus mempertahankan Perlembagaan Persekutuan.

Kenyataan ini selari dengan pandangan IKRAM yang bertarikh 30 Oktober 2018 yang berpendirian bahawa kerajaan tiada keperluan untuk meratifikasi ICERD dan keutamaan kerajaan seharusnya kepada usaha mereformasi institusi dan sistem-sistem dalam negara.

Walaupun kerajaan Malaysia bertindak tepat menolak ICERD, namun usaha-usaha untuk mengurangkan sikap prejudis dan diskriminasi serta jurang kemiskinan antara kaum yang berbeza dan dalam kalangan kaum yang sama hendaklah diteruskan di bawah semangat perlembagaan yang sedia ada.

Kerajaan juga hendaklah melaksanakan reformasi institusi dan polisi yang bertujuan untuk menghapuskan diskriminasi dan membina negara yang inklusif agar semua rakyat dapat menyumbang kepada kemakmuran negara sambil meneruskan tindakan afirmatif bagi golongan yang ketinggalan.

Dengan pendirian kerajaan yang jelas tentang ICERD ini, IKRAM berpandangan tidak ada keperluan lagi untuk mana-mana pihak meneruskan perhimpunan 8 Disember yang bertujuan membantah ICERD.

IKRAM menghargai penglibatan semua pihak yang memberi pandangan sama ada daripada parti-parti kerajaan, parti-parti pembangkang mahupun NGO dan tokoh-tokoh individu dalam memberi pandangan ke atas perkara ini secara matang dan rasional. IKRAM menyeru agar semua pihak kembali bertenang sambil mengutamakan keamanan dan kesejahteraan rakyat dan negara.

Dr Hj Mohd Parid Sheikh AhmadPresidenPertubuhan IKRAM Malaysia


Hari Terbuka masjid galak kunjungan bukan Islam

“Orang Islam juga diharapkan supaya lebih terbuka dan matang untuk memberi peluang kepada masyarakat agama lain mempelajari Islam dengan lebih dekat,” ulasnya semasa sidang media Rumah Terbuka Tahun Baru Cina 2017 di Sekolah Jenis Kebangsaan (Cina) Chee Wen di sini.

Tambahnya, institusi-institusi agama seperti masjid perlu memainkan lebih lagi peranan untuk merungkai salah faham terhadap agama Islam dan memperbetulkan salah tanggap sesetengah golongan yang menghalang orang bukan Islam mendekati masjid.

“Kalau selama ini orang tahu masjid untuk orang Islam sahaja tetapi sebenarnya masjid juga boleh menerima kunjungan orang bukan Islam seperti yang dilakukan oleh Masjid Negara malah kunjungan pelancong bukan Islam di situ lebih ramai daripada orang Islam pada hari biasa,” jelasnya.

Ucapan perasmian Hj Paimuzi dan acara jamuan yee sang

Rumah Terbuka Tahun Baru Cina 2017 telah diadakan semalam dengan objektif untuk memperbetulkan kekeliruan masyarakat tentang sambutan Tahun Baru Cina terutamanya masyarakat Islam serta menggalakkan untuk saling mengenal antara budaya dan bangsa berbeza.

Antara acara menarik dalam sambutan ini ialah tarian singa, angpau dan kuiz untuk kanak-kanak, jamuan yee sang, cabutan nombor bertuah dan persembahan face changing.

Menurut Pengerusi Hidayah Centre Foundation (HCF), Haji Nicholas Sylvester, majlis sambutan seumpama ini telah diadakan sejak tahun 2011 dengan bekerjasama antara institusi lain.

Pada tahun ini, ia merupakan anjuran bersama HCF, Persatuan Cina Muslim He-Ping, Persatuan Cina Muslim Malaysia (MACMA) dengan kerjasama JAKIM, SJKC Chee Wen dan ditaja oleh Restoran Mohd Chan yang menyediakan makanan Cina Muslim.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


IKRAMTeens bantu bimbing pesalah juvana

Seramai 50 orang peserta bersama ibu bapa telah mengikuti program yang diadakan pada 15 dan 16 April 2011, bertempat di MTMZA. Peserta terdiri daripada pesalah-pesalah juvana yang mendapat perintah mahkamah dan dalam pemerhatian JKM selama dua tahun.

Kesungguhan para fasilitator KBM membimbing mereka sepanjang program memberikan kesedaran betapa mereka perlu menghargai nilai hidup sebagai remaja yang tidak boleh disia-siakan begitu sahaja. Fasilitator program tersebut dipimpin oleh Sdr Mohd Hafiz Abdul Hamid daripada IKRAMTeens.

Program ini begitu menarik kerana menggabungkan elemen santai, serius, ceria, emosi, motivasi dan syahdu. Instrumen video, muzik latar serta hiburan mendidik jiwa turut diselitkan supaya memberi kesan positif yang mendalam terhadap peserta.

Program yang diakhiri dengan suasana emosi ini telah memberi harapan baru buat peserta bahawa masih ada lagi ruang untuk mereka menginsafi perbuatan negatif dan mengubah kehidupan mereka yang lalu ke arah yang positif. Sesungguhnya kasih sayang ibu bapa tidak pernah luntur terhadap mereka sepanjang masa dalam apa keadaan sekalipun. Sebahagian pengakuan ini telah diluahkan oleh peserta dalam slot “Kusayang Ibu Bapa” dan “Kini dan Hijrah”.

Majlis penutupan program ini telah disempurnakan  oleh Imam besar MTMZA Tuan Hj Abd Rani Osman, dan turut dihadiri wakil JKM Selangor Puan Norafidah Amirdin, wakil IKRAM Teens Sdr Khalil Che Ibrahim dan Ketua Penyelaras program Ustaz Ahmad Rijal Ghazali.

Khalil yang juga merupakan Pengarah Operasi KBM Kuala Lumpur menganggap KBM kali ini sangat unik kerana buat pertama kalinya menggabungkan remaja dan ibu bapa mereka.

“Biasanya kita hanya libatkan remaja sahaja. Tetapi kali ini, sepanjang program selama dua hari tersebut, ibu bapa turut mengikuti aturcara yang telah dijadualkan. Saya percaya dengan cara ini, hubungan antara ibu bapa dengan anak-anak yang bermasalah ini terjalin erat. Kalau dahulu hubungan kekeluargaan mereka memang bermasalah, melalui program ini timbul keinsafan dalam diri kedua-dua pihak, wujud kesedaran dan hubungan dapat dipulihkan,” katanya.

Perkara ini ada kebenarannya kerana dalam satu sesi khas, beberapa orang remaja dan ibu bapa tampil meluahkan perasaan mereka secara berterus terang. Dengan linangan air mata, ibu bapa berjanji untuk menebus semula kesilapan mereka selama ini yang telah mengabaikan perhatian dan kasih sayang terhadap anak-anak, menyebabkan mereka hilang panduan dan terjebak dalam pelbagai bentuk jenayah seperti samun, rogol, dadah dan sebagainya.

Pihak JKM yang kelihatan teruja dengan pengendalian program KBM ini menyampaikan hasrat untuk melibatkan IKRAMTeens lagi dalam program-progam yang akan dianjurkan pada masa akan datang.


Jauhi dandanan bonggol unta

Trend wanita pada akhir zaman ini gemar menggayakan tudung dengan pelbagai bentuk dan warna.

Dalam mengenakan pakaian yang sedia ada, ada ketikanya kaum wanita terlepas pandang dalam berfesyen, berlebih-lebihan dalam berbusana, meniru orang kafir dari segi mengenakan pakaian megah.

Ada dalam kalangan wanita pula kelihatan suka menyanggul rambut pada bahagian atas kepala yang sangat tinggi. Rambut seorang wanita yang dikepang tinggi disamakan dengan bonggol unta.

Gaya bonggol unta ini sebenarnya adalah dilarang dalam Islam. Pun begitu, masih ada sesetengah wanita yang kurang maklum akan kesedaran dalam menjauhi gaya yang serupa dengan bonggol unta.

Apakah yang dimaksudkan dengan bonggol unta? Mengapa Nabi SAW melarang sekeras-kerasnya? Berdasarkan sebuah hadis, Nabi SAW telah menyebutkan larangan ini sebagaimana sabda baginda:

صِنْفَانِ مِنْ أَهْلِ النَّارِ لَمْ أَرَهُمَا قَوْمٌ مَعَهُمْ سِيَاطٌ كَأَذْنَابِ الْبَقَرِ يَضْرِبُونَ بِهَا النَّاسَ وَنِسَاءٌ كَاسِيَاتٌ عَارِيَاتٌ مُمِيلاَتٌ مَائِلاَتٌ رُءُوسُهُنَّ كَأَسْنِمَةِ الْبُخْتِ الْمَائِلَةِ لاَ يَدْخُلْنَ الْجَنَّةَ وَلاَ يَجِدْنَ رِيحَهَا وَإِنَّ رِيحَهَا لَيُوجَدُ مِنْ مَسِيرَةِ كَذَا وَكَذَا

“Ada dua golongan dari penduduk neraka yang belum pernah aku lihat. Satu kaum yang memiliki cambuk seperti ekor sapi untuk memukul manusia dan para wanita yang berpakaian tetapi telanjang, berlenggang-lenggok, kepala mereka seperti bonggol unta yang miring. Wanita seperti itu tidak akan masuk syurga dan tidak akan mencium baunya, padahal baunya dapat tercium dari jarak sekian dan sekian.” (HR Muslim, No. 2128)

Dalam Fathul Bari oleh Imam Ibnu Hajar, beliau menuturkan mengenai makna bonggol unta mengikut hadis ini. Kata beliau:

“Kepala-kepala mereka diserupakan dengan bonggol-bonggol unta kerana mereka mengangkat kepangan-kepangan (anyaman) rambut tepat di tengah-tengah kepala mereka agar terlihat indah. Mereka melakukan hal itu agar rambut mereka terlihat lebat.”

Sedangkan Imam al-Qurthubi berpendapat, “Kepala mereka diserupakan dengan bonggol unta kerana mereka meninggikan kepangan rambut di tengah kepala mereka dalam rangka memperindahkan diri dan dibuat-buat, mereka melakukan itu dengan sesuatu yang biasa dipergunakan untuk menebalkan rambut.”

Mengikut teks hadis riwayat Muslim tadi menyatakan bahawa dandanan wanita seperti bonggol unta termasuk dalam dua golongan yang tidak akan mencium bau syurga. Ini bererti, gaya ini wajib dijauhi kerana wanita seperti ini akan mendapat ancaman berat kerana penampilannya telah menghalang dirinya masuk ke dalam syurga.

Kebaikannya juga tidak kelihatan, melainkan mendatangkan impak seperti:

Sekiranya dinilai, tiada kepentingan dan faedah dalam mengamalkan gaya sedemikian. Menambah seri pun bukan, cuma hanya membawa dosa dan kerosakan. Yang berpakaian tetapi sendat. Yang menutup aurat tetapi tidak menepati syarat dalam berpakaian.

Jika ditinjau hadis-hadis Nabi SAW yang lain menunjukkan banyaknya kerosakan yang berlaku di dunia berpunca daripada golongan wanita. Antara penyebab kebanyakannya adalah kerana lisan dan kekufurannya kepada suami. Inilah mengapa wanita menjadi calon paling terbanyak di neraka.

Daripada Imran bin Husain RA, Nabi SAW bersabda:

اطَّلَعْتُ فِي الْجَنَّةِ فَرَأَيْتُ أَكْثَرَ أَهْلِهَا الْفُقَرَاءَ وَاطَّلَعْتُ فِي النَّارِ فَرَأَيْتُ أَكْثَرَ أَهْلِهَا النِّسَاء

“Aku diperlihatkan di syurga, aku melihat kebanyakan penghuninya adalah kaum fakir. Lalu aku diperlihatkan neraka, aku melihat kebanyakan penghuninya adalah para wanita.” (HR Bukhari, No. 241 dan Muslim, No. 2737)

Wanita mudah masuk syurga, juga mudah masuk ke neraka. Hanya kerana satu kesalahan, seorang wanita tidak mampu menghidu bau syurga. Berhijab biarlah kena caranya mengikut metode Islami.

Andai ada yang tidak mengetahui larangan tersebut sebelum ini, sudah tiba saatnya meninggalkan bentuk hijab yang menonjol dan haram di sisi Islam kerana ia sama sekali tidak mendatangkan keanggunan kepada wanita.

Wajarlah lagi umat Islam berganding bahu mengekang penularan budaya Barat yang telah merasuk jiwa anak-anak perempuan dari segi memperagakan pakaian, menerapkan semula pemakaian wanita mukminah supaya tidak tenggelam di zaman yang penuh kemodenan.

Buat wanita yang bertudung, perhatikan dandanan anda setiap kali menyarungkannya ke kepala. Tutup aurat dengan sempurna, semoga kita dihindarkan daripada menjadi golongan yang disebutkan oleh Rasulullah SAW.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Hari Wanita Antarabangsa 2019

Hari Wanita Antarabangsa disambut setiap tahun pada 8 Mac sebagai hari untuk mengiktiraf kedudukan dan pencapaian wanita dalam pelbagai bidang termasuk bidang sosial, pendidikan, ekonomi, kebudayaan dan politik.

Tema sambutan Hari Wanita Antarabangsa Pertubuhan Bangsa Bangsa Bersatu (PBB) pada tahun ini adalah “Think equal, build smart, innovate for change” (Fikir kesamarataan, bina dengan kebijaksanaan, berinovasi untuk perubahan).

Tema sambutan pada tahun ini memberi fokus kepada usaha inovatif ke arah meningkatkan kesaksamaan gender dan pemberdayaan wanita terutamanya dari aspek perlindungan sosial, capaian kepada perkhidmatan awam dan peningkatan infrastruktur.

Wanita IKRAM melihat tema sambutan ini sebagai sesuatu yang tepat pada masanya. Walau bagaimanapun, usaha melakar garis keseimbangan dalam melonjak pemberdayaan wanita, kesaksamaan gender, membina dengan kebijaksanaan serta berinovasi ke arah perubahan ini bukanlah suatu tugas yang mudah.

Wanita IKRAM juga meyakini bahawa usaha bersepadu dan lahirnya penyelesaian baharu dalam pelbagai sudut interaksi kehidupan wanita haruslah dengan hasrat untuk memartabatkan status wanita itu sendiri, bukan sahaja melalui ruang dan peluang untuk mereka berperanan sebaiknya, tetapi juga jaminan keselamatan, perlindungan, latihan dan pelbagai bentuk sokongan.

Menyedari perlunya penglibatan aktif wanita dalam masyarakat dan bersempena dengan sambutan Hari Wanita Antarabangsa 2019, Wanita IKRAM menyarankan beberapa penegasan berikut:

1. Mengiktiraf kepentingan wanita dalam seluruh sisi pembangunan samada diri, keluarga, masyarakat dan negara.

2. Mengiktiraf prinsip kesaksamaan lelaki dan wanita dalam mengukuhkan institusi keluarga melalui amalan bekerjasama, berganding bahu, permuafakatan serta saling melengkapi.

3. Mengiktiraf keupayaan dan kebebasan wanita memberi pandangan dan membuat keputusan dalam pelbagai peringkat, selaras dengan hasrat kerajaan yang mensasarkan 30% keterlibatan wanita sebagai pembuat keputusan.

4. Memberi galakan, sokongan, kemudahan dan prasarana khusus untuk wanita muda, ibu muda, ibu tunggal, wanita terpinggir, wanita kelainan upaya dan warga emas.

5. Meningkatkan kesejahteraan hidup wanita dengan penambahbaikan infrastruktur yang mengutamakan keselamatan wanita.

6. Menggalakkan penyediaan Aturan Kerja Anjal yang lebih meluas kepada pekerja wanita khususnya ibu muda bagi membolehkan mereka menyeimbangi masa antara kerjaya dan keluarga.

Kesemua penegasan di atas, jika diangkat dengan saksama sudah pasti dapat memperkasa dan memberdaya wanita ke arah pembentukan sahsiah, pemantapan institusi keluarga, pembinaan masyarakat yang sejahtera serta peradaban unggul yang menebarkan rahmah kepada seluruh alam.

Ustazah Hjh Sallawahiu Mohd SallehKetua Wanita IKRAM


IKRAM urges for an increase in integrity and competency of leaders in GLCs and the public sector

Tan Sri Abdul Hamid Bador, in his final press conference as the Inspector-General of Police (IGP), stressed that the Royal Malaysia Police (RMP) must remain a corps that safeguards the peace and integrity of the nation, simultaneously alluding to current widespread corruption. He also expressly disagreed with and rejected political intervention in the RMP’s leadership.

Meanwhile, the Securities Commission issued guidelines stating that politicians should not be appointed as Chairpersons or members of the Board of Directors in public listed companies. Such a practise also occurs in public universities.

IKRAM hereby supports the courage and firmness of government leaders in opposing any form of political intervention which leads to abuse of power in public services.

• IKRAM urges the government to handle with more seriousness integrity and corruption issues at all levels of leadership in the public sector and in government institutions.

• IKRAM urges that the appointment of senior leadership in the public sector be based on merit and competency and that these appointments meet the set criteria for such positions. IKRAM wishes that the government exercises transparency and fairness and adheres to outlined procedures in appointing government officials.

• Politicians should not be appointed to the Board of Directors in government-linked companies (GLCs).

• IKRAM urges that the dignity and integrity of the RPM be restored and that a commission to enhance the accountability and the integrity of its members be established immediately.

• IKRAM urges the Malaysian Anti-Corruption Commission (MACC) to investigate the cases of political corruption as alleged by Tan Sri Abdul Hamid Bador.

• As a dakwah-oriented non-governmental organisation, IKRAM will continue to issue views and constructive suggestions to the government and to other relevant parties to safeguard the prosperity of the rakyat and the nation.

IKRAM also calls upon the rakyat to play its role in reminding leaders to uphold integrity and to reinforce its culture among leadership and in society. In this matter, IKRAM is committed to continuously educating the rakyat and empowering them in electing leaders based on integrity and competency for the benefit of the country.

Dr Hj Mohd Parid Sheikh Ahmad
President
Pertubuhan IKRAM Malaysia

Note: this is the English version of the press statement issued on 2 May 2021.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Laman web harga ‘Yahudi’?

Sebagaimana kenyataan media Badan Bertindak Imunisasi Covid-19 (CITF) pada 28 April 2021 lalu, peruntukan berjumlah RM70 juta untuk laman web vaksinasi adalah bagi melaksanakan perkara/item integrasi data dan sistem janji temu.

Menteri Penyelaras Program Imunisasi COVID-19 Kebangsaan (PICK), Khairy Jamaluddin menjelaskan bahawa peruntukan bagi perkara/item ini adalah melibatkan  integrasi  dan  pembangunan  sistem  pengantara  bagi memudahkan  proses  pendaftaran  penerima  vaksin  serta  pemantauan bekalan vaksin dari penerimaan sehingga selesai vaksinasi dos lengkap di  setiap  Pusat Pemberian Vaksin  (PPV).

Namun, segala yang dijelaskan itu seakan ‘indah khabar dari rupa’ apabila majoriti rakyat menzahirkan apa yang dihadapi apabila menggunakan sistem yang diwara-warakan dananya yang cukup gah itu pada tengah hari semalam, 26 Mei 2021.

Sejak tengah hari lagi, ramai yang telah menanti depan laptop juga handphone masing-masing. Sekali tergendala, dan memaklumkan akan dibuka pada 12.15 tengah hari 26 Mei, semalam.

Seterusnya apa jadi? Rakyat terus menanti dan menanti hinggalah percubaan yang entah kali ke berapa. Yang mana setiap kali masuk semula, perlu membuat pengesahan bahawa kita bukan robot.

Sangat sedikit sekali respons yang mengatakan dapat mengisi dengan jayanya, melainkan yang berkongsi betapa sistem itu hanyalah nilaian yang sangat teruk.

Beberapa pengguna turut mengatakan mereka tidak dapat menekan untuk memilih pusat vaksinasi pilihan dan terdapat juga menerima mesej ‘error’ daripada cloudflare iaitu perkhidmatan keselamatan laman sesawang.

Lagi sadis, ada yang langsung tidak dapat melakukan apa-apa ketika berurusan di laman web tersebut. Pihak kementerian yang mengendalikan ini sewajarnya tampil memberikan maklum balas ini. Adakah rakyat akan terus berasa ditindas dan ditipu sebegini.

Maklum balas daripada orang ramai yang tidak dapat menyelesaikan proses pendaftaran mereka meskipun cuba melakukannya berulang kali perlulah dipandang serius. Bukan sahaja masa terbuang, kerja lain yang dapat dibuat juga tertangguh.

RM70 juta, bukanlah angka yang kecil untuk rakyat tutup mata dan biarkan begitu sahaja.

Murah atau mahalnya, kita lihat di sini langsung tiada kualiti. Malahan ia membuatkan rakyat geram, marah dan protes. Harga cantik sahaja, tapi perkhidmatan yang diterima rakyat, lebih teruk daripada harga ‘Yahudi’.

Proses yang dibuat tidak memberikan ‘kerjasama’ yang baik hingga berulang kali mencubanya. Tidak terkecuali menjadi bahan sarkastik di media sosial sebagai tanda protes rakyat dengan pihak yang mengendalikan.

Seorang pelayar FB yang bernama ZF Zamir berkata, “Saya salah seorang dari jutaan rakyat Malaysia yang mengemis dan dilayan seperti pariah oleh laman web vaksincovid.gov.my tengah hari tadi (semalam).”

Beliau berkata, untuk rekod, ini bukan kali pertama mereka yang mahukan vaksin ini dilayan seperti sampah oleh pihak kerajaan.

“Ketika kali pertama tawaran vaksin AstraZeneca dibuka tempoh hari, saya juga salah seorang yang mendaftar namun gagal mendapat sebarang jawapan. Begitu juga pada Sabtu lepas, tepat jam 12 tengah hari saya menunggu di hadapan laptop hanya untuk mengetahui bahawa hanya mereka yang berumur lebih dari 60 tahun sahaja boleh membuat pendaftaran.”

Pengguna yang bernama Mohd Fakhrulrazi Mokhtar berkata, “Khabarnya Shopee dan Lazada tak jem walau belanja tak sampai 70 juta.”

Nurul Intan Zanariah pula menyuarakan rasanya, “Harga website katanya 70 juta tapi serupa hape entah. Stuck sini sana. Tak boleh tekan button situ sini. Tiba-tiba slot dah penuh. Semua orang berperang nak dapatkan vaksin. Lepas ni, jangan memandai cakap rakyat tolak vaksin pula.”

Tidak terkecuali Syed Gaddafi, menzahirkan rasanya, “Sistem 70 juta takkan boleh jem kot? Ye la.. Dunia terbalik.. Biasa kita jual produk : Harga asal : RM5,000 Harga Offer : RM1,000 Tapi untuk sistem : Harga Asal : 700K Harga kau kena bayar : 70 Juta.”

Salihin Abd Rahim yang menggunakan hanstag #covid #khairyjamaluddin #70juta #astrazenecamalaysia #usahawansambal pula berkata, “RM70 juta spent. System hanged & false representation. Kalau dah penuh, warnakan kelabu tarikh tu, kenapa masih hijau…? Rasanya Shopee Lazada handle traffic lagi banyak… Kenapa tak sub-out jer?”

Vaksinasi adalah hak dan keperluan rakyat, ia tidaklah wajar perlu berdaftar atau mohon. Sepatutnya pihak kerajaan memudahkan urusan tersebut untuk rakyat menerima vaksin ini sebagaimana beberapa negara lain lakukan terhadap rakyatnya.

Isu ini bukannya sekali terjadi. Namun yang kali ini sangat membangunkan rakyat dari lena. Harga sebuah pengendalian portal berharga RM70 juta, tetapi yang dapat dilayari rakyat adalah seperti 7 sen cuma.

Di mana harga rakyat di mata pemimpin? Saya tertarik membaca status ZF Zamir di statusnya pada nombor 20 dan 21 iaitu:

“Kepada kerajaan yang mengaku mentadbir menggunakan modal Melayu-Islam ini – menjawablah di padang Mahsyar kelak. Saya tidak mampu lagi bertahan, lebih-lebih lagi kepada teman-teman yang masih sanggup backup kerajaan seperti ini di luar sana. Jika kalian masih sanggup mempertahan kerajaan zalim seperti ini, didoakan duduklah kalian di tempat yang selayaknya.”

Ayuh teruslah doa-doa kita agar Allah segera hadirkan pemimpin yang menggunakan al-Quran sebagai panduan, agar negara ini ditadbir sebagaimana Allah dan Rasul-Nya inginkan.

Terus juga kita doakan agar Covid-19 ini segera lenyap di bumi Malaysia ini dan dunia agar kita semua dapat menjalani hidup yang lebih baik sebagai hamba-Nya yang taat.

Kita masih punya kesempatan untuk merubahnya.

Seharusnya dalam isu ini, Khairy selaku Menteri Penyelaras Program Imunisasi Covid-19 Kebangsaan perlu mendedahkan kisah sebenar siapakah yang mendapat kontrak bagi membangunkan laman sesawang tersebut selain memberi respons terhadap apa yang berlaku semalam!

Jangan terus biarkan rakyat terpinga-pinga dengan apa yang terjadi. Patutnya seorang KJ sigap mengendalikan isu hangat ini, bukan diam membisu.

Beranikah letak jawatan atau dipecat sebagaimana ‘orang Pasir Salak’ yang dilaporkan ditamatkan serta merta?

Tentunya kerajaan yang diharapkan ialah barisan manusia pemerintah yang seharusnya kenal keperluan rakyat, yang faham sensitiviti rakyat, yang mengiktiraf kepandaian rakyat apalagi yang bijak mengambil hati rakyat.

Begitu juga, rakyat tentunya perlu kepada perkhidmatan kerajaan, namun tidaklah bermakna ia boleh dilayan dengan sambil lewa dan begitu sahaja. Dengan nilaian yang bukan sedikit, ia sewajibnya mendapat perkhidmatan yang eksklusif. Namun peristiwa semalam menampakkan ia adalah sesuatu yang teruk diberikan kepada rakyat.

Sedarlah, rakyat memang ada kepentingan yang perlu diperjuangkan, rakyat juga ada keinginan dan kepakaran mereka, tidak mudah diperkotak-katikkan apalagi diperbodohkan.

Teruskan suara-suara kita sebagai rakyat untuk membela dan menyuarakan hak, sepertimana biadapnya seorang bekas Pengerusi Prasarana ketika sidang media kemalangan transit aliran ringan (LRT) Isnin lalu, dan sudah pun ia terima balasannya.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Jemaah kurang: Imarahkan kembali masjid, surau kita

Mereka yang hadir solat berjemaah di surau dan masjid dalam tempoh Perintah Kawalan Pergerakan Pemulihan (PKPP) masih lagi kurang walaupun telah pun dibuka dengan pematuhan prosedur operasi standard (SOP).

Fenomena ini turut dibangkitkan oleh Menteri di Jabatan Perdana Menteri (Hal Ehwal Agama), Senator Datuk Dr Zulkifli Mohamad al-Bakri pada bulan lalu dalam satu hantaran beliau di media sosialnya.

“Saya dimaklumkan sebentar tadi oleh Ustaz Hamdan, salah seorang imam di Masjid Tuanku Mizan Zainal Abidin (Masjid Besi), Wilayah Persekutuan (WP) Putrajaya bahawa kehadiran jemaah masjid kurang memberangsangkan.”

Begitu juga dengan Masjid Negeri Perak di Ipoh. Imam Besar Masjid Negeri, Ustaz Abd Farid Salleh berkata, meskipun kerajaan negeri telah membenarkan bilangan jemaah mengikut kapasiti ruang solat utama, didapati mereka yang hadir hanyalah satu pertiga daripada jumlah sebenar sebelum ini.

“Itu di masjid negeri, jika di masjid-masjid kariah, saya kira jumlahnya lagi berkurangan,” jelas beliau sebagaimana yang dilaporkan oleh Sinar Harian.

Tambahnya, umat Islam perlu mengambil peluang kelonggaran dalam tempoh PKPP ini untuk kembali mengimarahkan masjid-masjid di kawasan masing-masing selepas hampir tiga bulan ditutup kepada orang ramai.

“Janganlah bersemangat untuk solat Jumaat sahaja. Solat fardu Subuh, Zuhur, Asar, Maghrib dan Isyak juga satu kewajiban. Kita sangat menggalakkan mereka datang berjemaah di masjid,” nasihat beliau.

Apa punca kurangnya bilangan mereka yang hadir solat berjemaah berbanding sebelum PKP ini?

Masih berhati-hati atau takut kemungkinan kena jangkitan COVID-19? Semua masjid dan surau sudah ada pemeriksaan suhu, penjarakan sosial dan pemakaian pelitup muka diwajibkan. Kebarangkalian untuk terkena jangkitan adalah sangat rendah.

Takut datang lewat atau tak boleh masuk sebab melebihi had yang ditetapkan? Pergilah ke sana dulu dan datang lebih awal. Belum cuba belum tahu.

Ikut SOP, memang perlu datang lebih awal sebelum masuk waktu solat fardu bagi memudahkan urusan mendaftar nama dan pemeriksaan suhu oleh AJK surau yang mengambil sedikit masa.

Sebelumnya, penangguhan semua aktiviti masjid dan surau termasuk solat Jumaat dan solat berjemaah telah berkuatkuasa selaras dengan Resolusi Dalam Talian Ahli-Ahli Jawatankuasa Muzakarah Majlis Kebangsaan Bagi Hal Ehwal Ugama Islam Malaysia pada 20 Mac 2020 lalu.

Muzakarah itu bersetuju mengambil ketetapan supaya penangguhan semua aktiviti masjid dan surau termasuk solat Jumaat dan solat berjemaah sebelum ini dilanjutkan mengikut apa-apa ketetapan yang diputuskan oleh kerajaan Malaysia dari semasa ke semasa.

Dengan kelonggaran melalui pembukaan masjid dan surau beserta pematuhan SOP ketika ini, Datuk Dr Zulkifli menyeru agar umat Islam di negara ini kembali mengimarahkan masjid, surau Jumaat dan surau.

Beliau turut menasihatkan pagar masjid dan surau juga tidak dikunci bagi memudahkan orang ramai menunaikan solat terutama bagi mereka yang bermusafir dan penghantar makanan, barangan dan pemandu e-hailing.

Tambahnya, amat penting bagi aktiviti masjid dan surau memasuki fasa strategi keluar, berikutan umat Islam turut menzahirkan kerinduan untuk kembali mengimarahkannya.

“Ramai yang merindukan masjid dan surau sebagaimana juga saya.”

Oleh itu, buktikan kerinduan kita kepada masjid dan surau dengan hadir solat berjemaah dan pelbagai aktiviti lain, jika ada. Ingatlah, memakmurkan masjid Allah adalah bukti keimanan kepada Allah dan hari akhirat agar seseorang itu sentiasa mendapat petunjuk-Nya.

“Hanya sanya yang layak memakmurkan (menghidupkan) masjid-masjid Allah itu ialah orang-orang yang beriman kepada Allah dan hari akhirat serta mendirikan solat dan menunaikan zakat dan tidak takut melainkan kepada Allah, (dengan adanya sifat-sifat yang tersebut) maka adalah diharapkan mereka menjadi daripada golongan yang mendapat petunjuk.” (At-Taubah: 18)

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Perkasa Suruhanjaya Kanak-kanak Sebagai Badan Bebas

Masihkah ingat kepada tragedi yang menimpa seorang bayi berusia lima bulan, Adam Rayqal Mohd Sufi pada tahun 2018?

Adam ditemui mati di bahagian peti sejuk dalam rumah pengasuhnya di Taman Nakhoda, Batu Caves, Selangor. Peristiwa menyayat hati ini telah mengejutkan seluruh negara.

Susulan kejadian tersebut, Kementerian Pembangunan Wanita, Keluarga dan Masyarakat (KPWKM) telah mengambil beberapa langkah proaktif termasuk mengkaji keperluan penubuhan Suruhanjaya Kanak-kanak.

Akhirnya pada 2019, Pesuruhjaya Kanak-kanak Malaysia (CC) telah dilantik bertujuan untuk memastikan hak dan kesejahteraan kanak-kanak di Malaysia terpelihara dengan baik.

CC telah diletakkan di bawah Suruhanjaya Hak Asasi Manusia Malaysia (SUHAKAM) yang mana peranan utamanya adalah melindungi dan mempromosikan hak asasi semua kanak-kanak di bawah 18 tahun di seluruh Malaysia tanpa mengira status.

Sejak penubuhannya, CC telah menjalankan pelbagai program dan inisiatif untuk memperkasakan perlindungan kanak-kanak di negara ini.

Namun, dapatan kes keganasan terhadap kanak-kanak dari masa ke masa semakin meningkat dan membimbangkan.

Masalah keganasan terhadap kanak-kanak terus-menerus dilaporkan di media. Jenis keganasan termasuk penderaan dari segi fizikal, seksual, psikologi, emosi, buli, pengabaian dalam keluarga dan lain-lain.

Laporan kajian terkini oleh Institut Penyelidikan Tingkahlaku Kesihatan, Kementerian Kesihatan Malaysia (KKM) di Projek Perumahan Rakyat (PPR) Lembah Klang mendapati 13.4 peratus kanak-kanak mempunyai kecenderungan membunuh diri dan mencederakan diri sendiri.

Kajian dengan kerjasama Tabung Kanak-kanak Pertubuhan Bangsa-Bangsa Bersatu (UNICEF) yang dijalankan pada tahun lalu melibatkan 1,578 kanak-kanak dari usia 10 hingga 17 tahun  yang menetap di 37 PPR sekitar Lembah Klang.

Hasil dapatan ini telah memberikan bayangan betapa kritikalnya isu kanak-kanak perlu ditangani segera. Ini cuma sebahagian kecil pendedahan daripada banyak lagi kes yang tidak direkodkan.

Kanak-kanak merupakan golongan rentan yang paling berisiko berhadapan dengan keganasan dan kemiskinan kerana situasi keadaan mereka yang masih perlu bergantung pada orang dewasa untuk memenuhi semua keperluan semasa membesar.

Kepelbagaian isu kanak-kanak telah menuntut kerajaan untuk memperkasakan fungsi Suruhanjaya Kanak-kanak dengan menggubal akta khas bagi membolehkan Pejabat Pesuruhjaya Kanak-kanak beroperasi sebagai sebuah badan bebas selain bertindak sebagai watchdog atau pemerhati kepada isu kanak-kanak di negara ini.

Pesuruhjaya Kanak-kanak pada masa ini diletakkan di bawah SUHAKAM dan mempunyai kuasa yang terhad.

Melalui pemerkasaan Suruhanjaya Kanak-kanak sebagai badan yang bebas, ini akan mengangkat kuasanya untuk menjalankan pemantauan dengan lebih berkesan, membuat inkuiri dan mengambil tindakan secara berkesan tanpa tertakluk kepada undang-undang jenayah sahaja.

Segala aspek kesejahteraan golongan ini seperti pendidikan dan kesihatan turut berada dalam pengawasannya.

Pesuruhjaya Kanak-kanak di negara lain yang berstatus badan bebas di negara-negara lain seperti Wales diberikan kuasa untuk menyemak keputusan kerajaan awam dan badan awam.

Malah, ia diberikan peluang juga untuk mengemukakan penambahbaikan berhubung pelaksanaan hak kanak-kanak dalam undang-undang, dasar dan implementasi.

Kata kuncinya, apabila disebut sebagai badan bebas, Suruhanjaya Kanak-Kanak tidak perlu bergantung, menjawab atau terikat pada mana-mana kementerian untuk melaksanakan tugasnya.

Pertanyaan inkuiri daripadanya tidak mudah untuk diabaikan atau dipinggirkan oleh mana-mana pihak termasuk kementerian. Pemerkasaan Suruhanjaya Kanak-Kanak sebagai badan bebas akan membolehkannya mempunyai bajet sendiri dan kumpulan staf khusus.

Demikianlah, memperkasakan peranannya sebagai badan bebas lebih mengangkat kedudukannya dan mengukuhkan kuasanya untuk menjalankan tanggungjawab secara berkesan.

Realitinya, Malaysia mempunyai banyak undang-undang yang cantik tertulis tetapi lemah dalam aspek penguatkuasaan.

Misalan sehingga tahun lalu, jumlah pelindung kanak-kanak di negara ini adalah seramai 474 orang sahaja untuk menjaga lebih kurang 9.4 juta kanak-kanak di seluruh negara.

Seorang pelindung kanak-kanak ditugaskan untuk menjaga sehingga 100 orang dan ini adalah nisbah di luar kemampuan bagi menjalankan tugas dengan perhatian yang sewajarnya.

Situasi ini sahaja sudah dapat memberi bayangan tentang bagaimana berlakunya kelemahan penguatkuasaan.

Oleh sebab itu, Suruhanjaya Kanak-kanak yang bakal menjadi badan bebas harus dilengkapi dengan dana, sumber dan sokongan yang mencukupi agar berkemampuan menjalankan tugas dan program yang bertujuan melindungi kanak-kanak dan mencapai sasaran objektif penubuhannya.

Melalui kerjasama dengan agensi lain seperti KKM, KPWKM dan agensi-agensi lain, ia akan memperkasakan lagi peranannya dalam memerangi keganasan terhadap kanak-kanak.

Jaringan kerjasama perlu dibina dengan pihak swasta dan NGO untuk memperluaskan lagi cakupan program mereka dan memastikan lebih banyak kanak-kanak dapat dilindungi.

Dalam pada itu, program-program latihan dan pembangunan staf harus diberikan untuk memastikan mereka terlatih dengan kemahiran dan pengetahuan yang mencukupi untuk mengendalikan kes-kes keganasan terhadap kanak-kanak. Ini dapat mempersiapkan staf dengan pengetahuan terbaru dan teknologi terkini.

Bagi memperkasakan lagi Suruhanjaya Kanak-kanak, pihak berkuasa juga perlu memberikan lebih banyak perhatian kepada program-program awam dan mengedarkan maklumat secara meluas mengenai peranan dan tugas Suruhanjaya Kanak-kanak.

Ini dapat meningkatkan kesedaran masyarakat mengenai kepentingan dan peranan  Suruhanjaya Kanak-kanak dalam memastikan hak dan kesejahteraan kanak-kanak terpelihara dengan baik.

Oleh itu, pemerkasaan Suruhanjaya Kanak-kanak adalah sangat penting bagi memastikan hak dan kesejahteraan kanak-kanak di Malaysia terpelihara dengan baik.

Hak kanak-kanak harus terus-menerus diperjuangkan tanpa kenal lelah. Mereka perlu dianggap sebagai golongan penting yang harus dilindungi dengan penuh rahmah melalui kerjasama semua pihak tanpa terkecuali. Anak-anak yang akan membesar ini bakal menggenggam masa depan negara.

Tokoh ilmuwan Islam, Syeikh Dr Yusuf al-Qardawi pernah menyatakan, “Apabila kita hendak melihat wajah negara pada masa hadapan, lihatlah generasi mudanya pada hari ini.”

Renung dan tanya pada diri, adakah generasi muda negara ini sudah cukup terbela dan terjaga?

Basmin Maarof
Pegawai Jabatan Komunikasi dan Media
Pertubuhan IKRAM Malaysia

Penafian: Tulisan ini adalah pandangan peribadi penulis dan tidak semestinya mencerminkan pendirian IKRAM.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kecam normalisasi Maghribi

Kecaman ini dikeluarkan dalam dua kenyataan berasingan berkaitan perjanjian baru-baru ini antara Rabat dan Tel Aviv di bawah rancangan Presiden Amerika Syarikat, Donald Trump.

“Langkah normalisasi itu bertentangan dengan kedudukan rakyat Maghribi yang selalu menyokong dan peduli terhadap rakyat Palestin,” kata kesatuan itu dalam kenyataannya.

Kesatuan itu turut mengesahkan pendiriannya yang tegas dalam normalisasi dengan entiti Zionis (Israel) yang masih menduduki Masjid al-Aqsa, Jerusalem, Palestin dan Bukit Golan (Syria).

“Kami menerima dengan penuh kesedihan tekad kerajaan untuk menormalkan hubungan dengan entiti Zionis dan menjalin hubungan diplomatik dan ekonomi (dengannya),” kata Persatuan Ulama Maghribi dengan mengharapkan perjanjian itu dipertimbangkan semula.

Dalam pada itu, negara Liga Arab menekankan bahawa pemerintah di negara-negara Islam tidak boleh bertolak ansur dengan isu Palestin di bawah kompromi atau tekanan dalaman atau luaran Israel.

Pada hari Khamis lalu, Raja Maghribi, Raja Mohammed VI mengumumkan penyambungan semula secara rasmi hubungan dua hala dan diplomatik dengan Israel.

“Ini sama sekali tidak akan mempengaruhi komitmen utama Maghribi untuk mempertahankan perjuangan rakyat Palestin dan penglibatannya yang membina untuk mewujudkan perdamaian yang adil dan berkekalan di Timur Tengah,” menurut kenyataan raja itu.

Sebelumnya, Maghribi dan Israel telah memulakan hubungan pada tahun 1993 setelah perjanjian Oslo dicapai, tetapi Rabat membekukan hubungan itu setelah tercetusnya pemberontakan Palestin khususnya pada tahun 2002.

Dengan pengisytiharan Rabat itu, Maghribi akan menjadi satu-satunya negara yang menjalin hubungan dengan Israel setelah Mauritania memutuskan hubungannya dengan Tel Aviv pada tahun 2010, yang dianggap sebagai penembusan Israel yang luar biasa ke wilayah Maghreb.

Maghribi, sebuah negara yang mengamalkan raja berperlembagaan merupakan negara Afrika tunggal yang bukan ahli Kesatuan Afrika. Bagaimanapun, Maghribi adalah ahli Liga Arab, Kesatuan Maghrib Arab, Pertubuhan Persidangan Islam, Kumpulan Dialog Mediterranean, Kumpulan 77 dan La Francophonie.

Maghribi juga adalah sebuah negara sekutu bukan NATO yang utama bagi Amerika Syarikat, yang menjadi negara Arab keempat bersetuju untuk melakukan normalisasi dengan Israel pada tahun 2020 selepas UAE, Bahrain dan Sudan.

Pada September lalu, Setiausaha Agung Kesatuan Ulama Islam Sedunia, Dr Ali Mohyiddeen al-Qaradaghi menegaskan larangan normalisasi dengan penjajah al-Aqsa dan Jerusalem, dan bahawa normalisasi itu adalah pengkhianatan terbesar seperti yang dinyatakan dalam fatwa asal yang dikeluarkan oleh para ulama Muslim.

“Apa yang telah terjadi antara beberapa negara Arab dan Israel yang masih menduduki sebahagian besar Palestin, termasuk Masjid al-Aqsa dan al-Quds al-Sharif, tidak benar-benar disebut perdamaian atau gencatan senjata, melainkan sebuah konsesi di tanah paling suci dan pengiktirafan akan legitimasi musuh penjajah.”

“Perdamaian atau normalisasi dalam hal ini dilarang dan dibatalkan secara sah, merupakan kejahatan terbesar dan pengkhianatan terhadap hak-hak agama.”


Penyelewengan TH: Moga TH bangkit semula dan kembali cemerlang

IKRAM memandang serius terhadap dua laporan polis yang dibuat terhadap bekas Pengerusi dan Pengurusan Tertinggi Lembaga Tabung Haji (TH).

IKRAM berharap agar satu siasatan yang menyeluruh akan dilakukan dan semua yang didapati bersalah dihukum dengan adil tanpa mengira jawatan atau daripada parti politik mana sekalipun.

IKRAM amat bersimpati terhadap nasib semua pendeposit TH termasuk golongan miskin, kaum petani dan nelayan yang telah berusaha mengumpul duit bagi menunaikan haji, tetapi sebaliknya simpanan mereka telah disalahgunakan, jika benar penyelewengan ini telah berlaku.

IKRAM berharap agar kepimpinan TH dapat terus mengenalpasti kelemahan-kelemahan yang terdapat dalam seluruh sistem pengurusan TH dan mengambil langkah-langkah penambahbaikan agar TH dapat bangkit semula dan kembali menjadi institusi yang cemerlang.

Dr Hj Mohd Parid Sheikh AhmadPresidenPertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Rakyat Palestin Diganyang: Mampukah OIC Bangkit Semula?

Serangan Taufan Al-Aqsa pejuang Palestin terhadap kubu-kubu penjajah  Israel minggu lepas tidak dijangka dan tidak pernah berlaku sebelum ini. Namun, tindak balas Israel memang dijangka. Pada masa artikel ini ditulis, jumlah nyawa yang terkorban adalah beribu-ribu, kebanyakannya rakyat Palestin. Ini adalah tambahan kepada kemusnahan harta benda dan infrastruktur daripada serangan oleh mesin perang Israel.

Mutakhir, serangan ganas Israel ke atas sebuah hospital  di Gaza dilaporkan menyebabkan lebih 500 orang terkorban.

Kenapakah rakyat Palestin mengambil jalan ini?  Ia berlaku kerana kekejaman Israel selaku rejim penjajah telah melampaui batas. Dasar kerajaan sayap kanan Netanyahu telah menyebabkan rakyat Palestin, terutamanya di Gaza tidak mempunyai banyak pilihan.

Setiap hari rampasan tanah rakyat Palestin oleh pendatang Yahudi dilaporkan.  Semakin hari semakin ganas pula kekejaman Yahudi terhadap penduduk asal Palestin. Pengepungan ke atas dua juta penduduk telah menjadikannya penjara terbuka tebesar di dunia.  Di samping itu, kerajaan Zionis tidak mengambil tindakan, bahkan seolah-olah menggalakkan  pelampau Yahudi menceroboh Masjid Al-Aqsa.

Sementara itu, negara-negara Islam telah mengabaikan tanggungjawab mereka untuk melindungi Masjid Al-Aqsa, dan gagal memberikan sokongan kepada saudara seagama mereka.  Isu kekejaman Israel semakin dilupakan, penjajahan tanah Palestin diremehkan, rakyat Palestin dibiarkan bersendirian menangani isu wilayah yang dicuri dan Masjid Al-Aqsa dicemari.

54 tahun lalu,  keadaannya berbeza. Negara-negara Islam ketika itu menganggap serangan dan ancaman terhadap kesucian Masjid Al-Aqsa sebagai satu perkara yang serius.

Pada tahun 1969, kebakaran di Masjid Al-Aqsa telah mencetuskan kekecohan yang membawa kepada konfrontasi besar antara Israel dan negara-negara jiran. Aduan tegas telah dikemukakan kepada Majlis Keselamatan Pertubuhan Bangsa-Bangsa Bersatu oleh 25 negara Islam sebagai tindak balas terhadap cubaan membakar Al-Aqsa. Sebulan kemudian, Pertubuhan Kerjasama Negara-negara Islam (OIC)  ditubuhkan pada 26 September 1969.

Menurut laman web OIC, “…Pertubuhan ini adalah suara kolektif dunia Islam. Ia berusaha untuk menjaga dan melindungi kepentingan dunia Islam…”

Ironinya, sebelum operasi Taufan Al-Aqsa,  apabila Masjid Al-Aqsa dicemari oleh Zionis, apabila seluruh penduduk Gaza dianiaya dan dihukum setiap hari, dinafikan hak asasi mereka, respons OIC hanya terhad kepada pengeluaran kenyataan akhbar yang tidak bermaya.  Tidak ada usaha bersepadu untuk bekerja keras dalam bidang diplomatik, apatah lagi mobilisasi tentera.

Ini bukanlah sesuatu yang mengejutkan memandangkan beberapa buah daripada 57 negara yang membentuk OIC tidak lagi mahu mengambil tanggungjawab mereka untuk menyokong  dan mempertahankan Palestin dan Masjid Al-Aqsa. Mereka meninggalkan penentangan terhadap penjajahan Israel dan bersetuju untuk menormalkan hubungan dengan negara pengganas, yang kesannya seolah-olah  mengiktiraf dan memperakukan kuasa penjajahan aparteid.

Selepas Mesir mengambil jalan sendiri  pada tahun 1978 dengan menandatangani perjanjian Camp David, Deklarasi Casablanca menjadikan Maghribi sebagai sekutu Israel pada tahun 1994. Pada tahun 2020, Perjanjian Abraham pula ditandatangani antara Israel, Emiriah Arab Bersatu dan Bahrain.

Di samping itu, beberapa negara lain seperti Jordan, Oman dan Sudan telah mengadakan hubungan peringkat kerja. Pada 2021, Bangladesh menghapuskan sekatan “kecuali Israel” pada pasportnya, menimbulkan spekulasi bahawa ia akan menormalkan hubungan dengan negara Zionis itu tidak lama lagi.

Arab Saudi juga telah menghantar isyarat positif untuk menormalkan hubungan dengan Israel.

Menurut Al-Jazeera pada bulan September lalu, Putera Mahkota Arab Saudi Mohammed bin Salman (MBS) telah berkata bahawa negaranya semakin hampir untuk menormalkan hubungan dengan Israel, berikutan langkah serupa dari negara-negara Teluk yang lain, dan di tengah-tengah desakan besar oleh Amerika Syarikat untuk  mengikat perjanjian Saudi-Israel.

Malah sekutu terkuat perjuangan Palestin, Presiden Turkiye Recep Tayyip Erdogan juga mengambil langkah serupa. Pada bulan September, selepas pertemuan pertamanya dengan Perdana Menteri Benjamin Netanyahu di New York, Erdogan berkata bahawa beliau berharap untuk segera memulakan kerjasama dengan Israel mengenai penggerudian telaga minyak dan rangkaian tenaga, serta pelancongan dan teknologi. Dia juga berkata bahawa dia menjangkakan Netanyahu akan melawat Turkiye pada Oktober atau November.

Dengan  latar belakang negara-negara Islam mula mengambil  sikap tidak peduli ini, Israel menjadi semakin samseng, bongkak dan berani.

Lebih banyak tanah telah dirampas dan diberikan kepada peneroka Yahudi.  Pelampau Yahudi mengganggu jemaah yang bersolat, mengotori masjid dengan kotoran dan ludah. Rakyat Palestin yang menentang, termasuk wanita dan kanak-kanak, dipukul atau ditangkap. Beribu-ribu orang telah dipenjarakan.

Semua ini berlaku tanpa sebarang bantahan daripada negara-negara Islam.

Kebanyakan negara tidak boleh berkata apa-apa atau mengkritik tingkah laku mereka yang tidak beradab. Negara-negara yang  sebelum ini menjadi sekutu Palestin, yang boleh memberi tekanan diplomatik  dan ekonomi tidak lagi berani mengangkat suara.

Rakyat Palestin yang diabaikan tidak mempunyai pilihan selain mengambil tindakan nekad.

Mereka telah berjanji bahawa mereka akan mempertahankan tanah air mereka. Mereka telah bersumpah untuk mempertahankan Masjid Al-Aqsa. Mereka telah berulang kali memberi amaran kepada pasukan Zionis untuk menghentikan tindakan tidak berperi kemanusiaan mereka.

Mereka tidak mempunyai pilihan selain melawan dan membebaskan tanah mereka. Mereka yakin, mereka adalah benteng pertahanan terakhir bagi Masjid Al-Aqsa.

Oleh itu mereka memutuskan untuk melancarkan  Taufan Al-Aqsa 7 Oktober sebagai tindak balas kepada pencerobohan Israel yang tidak dibendung. Ia adalah tindak balas kepada pendudukan dan pencerobohan, bukan serangan terhadap negara lain. Tindak balas defensif dalam menghadapi pencerobohan adalah sesuatu yang sah di sisi undang-undang antarabangsa.

Usaha gigih mereka telah membuahkan hasil. Walaupun seperti yang dijangkakan, tentera penjajah bertindak balas dengan kekerasan dan banyak nyawa terkorban, konfrontasi terbaru telah meletakkan wacana Palestin kembali dalam agenda dunia.

Beberapa negara yang berada di ambang normalisasi hubungan dengan negara Zionis telah menyatakan bahawa mereka sedang mengkaji semula kedudukan mereka. Turkiye dan Arab Saudi telah mengeluarkan kenyataan keras mengutuk pembunuhan beramai-ramai Israel. Majlis keselamatan Pertubuhan Bangsa-Bangsa Bersatu juga telah mengambil sedikit cakna tentang keseriusan isu itu.

Semakin ramai rakyat di negara yang menyokong Israel membuka mata terhadap pembohongan kerajaan mereka dan media arus perdana mereka. Tunjuk perasaan besar-besaran berlaku melibatkan bukan sahaja penduduk negara-negara Islam, bahkan di hampir setiap negara.

Dalam perkembangan terkini, OIC  yang sebelum ini hanya berpeluk tubuh telah  mengadakan mesyuarat khas pada hari ini.  Kita  berdoa agar mesyuarat itu akan membolehkan pertubuhan itu  membuat introspeksi sebenar dan mengambil keputusan yang tepat untuk menghalang pencerobohan selanjutnya daripada negara aparteid Israel.

Kenyataan Pertubuhan Kerjasama Negara-negara Islam (OIC) pada akhir mesyuarat luar biasa Menteri-menteri Luar di Jeddah semalam telah memberikan sedikit harapan kepada rakyat Palestin dan usaha pembebasan Masjid Al-Aqsa.

Walaupun kenyataan berkenaan kelihatan seperti retorik, terdapat juga langkah-langkah diplomatik yang konkrit. Persoalannya, adakah tindakan susulan akan dibuat dengan jayanya. Adakah ini akan menjadi titik tolak kebangkitan semula OIC, atau ia akan kekal sebagai pertubuhan yang hanya pandai bercakap dan mengeluarkan kenyataan media?

Profesor Dr Omar Yaakob
Ahli Jawatankuasa Pusat
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Palestin: Syeikh Ekrima Kagum Usaha Kemanusiaan IKRAM, MyCARE

SERI KEMBANGAN – Imam Besar Masjid al-Aqsa, Syeikh Dr Ekrima Sa’id Sabri kagum dengan keluasan amal Pertubuhan IKRAM Malaysia (IKRAM) terutama dalam usaha kemanusiaan melibatkan Palestin melalui Humanitarian Care Malaysia (MyCARE).

Beliau menyatakan demikian ketika mengunjungi Ibu Pejabat IKRAM yang disambut Presiden IKRAM, Hj Badlishah Sham Baharin dan Pengerusi MyCARE, Dato’ Seri Ir Dr Kamal Nasharuddin Mustapha, pada Jumaat.

Dalam kunjungan itu, Syeikh Ekrima mengingatkan tentang peri pentingnya kerja-kerja amal NGO terutama dalam kemanusiaan, yang sebahagiannya tidak dapat dibuat oleh pihak kerajaan.

Beliau menekankan bahawa bantuan ke Gaza mungkin tidak akan menyentuh kawasan Palestin lain disebabkan terpisah dengan kawasan penjajah Israel.

Namun begitu, beliau berasa tenang dengan laporan bahawa IKRAM melalui MyCARE dapat menyalurkan dana bantuan terus ke Baitulmaqdis melalui NGO di Turkiye dan berharap usaha ini akan berterusan.

Menurut MyCARE, bantuan di al-Quds dan Tebing Barat adalah melalui NGO seperti Mirasimiz, Burak dan Sebil dalam bentuk bantuan sara hidup murabitin, halaqah tahfiz, bantuan kecemasan, bantuan guru halaqah di al-Quds, bantuan baiki rumah mangsa Zionis, bantuan Covid-19 (makanan, perubatan), projek Ramadan, Aidilfitri, korban dan musim sejuk.

Dalam pada itu, Hj Badlishah menghargai kunjungan Syeikh Ekrima dan menyatakan komitmen penuh untuk terus membantu Palestin sehingga terbebas daripada belenggu penjajah Israel.

Syeikh Ekrima kini berada di Malaysia untuk merasmikan World Palestine Congress (WPC 2023) pada hari ini di Putrajaya anjuran Justice for Palestine Action Front (JPAF), seterusnya melancarkan International Consultative Council for Palestine (ICCP).

Turut hadir dalam pertemuan itu Setiausaha Agung IKRAM, Hj Shahrul Aman Mohd Saari, Ustaz Faridz Abdullah dan Prof Awaluddin Mohamed Shaharoun (JPAF), Dr Sami Salahat (ICCP), Ustaz Tajul Arifin Che Zakaria dan Ustaz Abd Haris Bain (IKRAM).


IKRAM Kecam Pembunuhan Pemimpin Jamaat-e-Islami Bangladesh

Pertubuhan IKRAM Malaysia (IKRAM) mengutuk sekeras-kerasnya hukuman gantung oleh kerajaan Bangladesh ke atas pendakwah tersohor dan pemimpin Jamaat-e-Islami Bangladesh, Syeikh Motiur Rahman Nizami atas tuduhan jenayah perang 1971 semasa perang kemerdekaan untuk berpisah dari Pakistan.

IKRAM juga turut mendoakan agar semua pendakwah di seluruh dunia agar Allah s.w.t memberikan keselamatan dalam menyampaikan dakwah di mana jua lapangan dan di mana-mana sahaja di seluruh dunia. Amin.

Ustaz Dr Mohd Parid Sheikh AhmadPresidenPertubuhan IKRAM Malaysia (IKRAM)

IKRAM Denounces The Death Sentence On Leader Of Jamaat-e-Islami

IKRAM condemns in no uncertain term the death sentence carried out by the government of Bangladesh on the prominent scholar and leader of the Bangladeshi Jamaat-e-Islami, Syeikh Motiur Rahman Nizami on the alleged war crimes of 1971 during the separation war of Bangladesh from Pakistan.

IKRAM also seek for the guidance of the All Mighty and supplicates for the safety of all callers of truth throughout the entire world in their endeavours to uphold justice where ever they are.

Ustaz Dr Mohd Parid Sheikh AhmadPresidentPertubuhan IKRAM Malaysia (IKRAM)

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Dakwah Bil Hikmah – Maksud dan Cara Rasulullah Sebarkan Islam

Dalam al-Quran, selain ayat-ayat Allah yang menuntut kita untuk berdakwah, terdapat juga ayat yang menyebut bahawa dakwah hendaklah dilakukan secara berhikmah (dakwah bil hikmah). Ayat ini wajar menjadi panduan dan pegangan Muslim supaya usaha dakwah tidak tersasar daripada tujuannya yang sebenar.

Ayat tersebut adalah sebagaimana firman Allah yang bermaksud:

“Serulah manusia ke jalan Tuhanmu (wahai Muhammad) DENGAN HIKMAH dan berilah nasihat pengajaran yang baik dan berbahaslah dengan mereka dengan cara yang terbaik. Sesungguhnya Tuhanmu jua yang lebih mengetahui orang yang mendapat hidayah.” (An-Nahl: 125)

Di sini timbul persoalan, apakah maksud ‘al-hikmah’ dalam ayat di atas? Ulama memberikan banyak pandangan mengenai maksud perkataan tersebut. Namun yang biasa kita fahami adalah bermaksud ‘kebijaksanaan’. Terdapat ayat lain dalam al-Quran yang terkandung perkataan al-hikmah yang bererti kebijaksanaan. Firman Allah yang bermaksud:

“Allah memberikan hikmah kebijaksanaan (ilmu yang berguna) kepada sesiapa yang dikehendaki-Nya (menurut aturan yang ditentukan-Nya). Dan sesiapa yang diberikan hikmah itu, maka sesungguhnya ia telah diberikan kebaikan yang banyak. Dan tiadalah yang dapat mengambil pengajaran (dan peringatan) melainkan orang-orang yang menggunakan akal fikirannya.” (Al-Baqarah: 269)

Al-Hikmah adalah perkataan Arab dengan kata jamaknya hikam. Hikmah atau hikmat juga kini sudah biasa digunakan dalam bahasa Melayu. Dari segi bahasa, hikmah bererti ilmu, kepandaian, kebijaksanaan dan kesaktian. Kata-kata hikmat bermaksud kata-kata yang mempunyai maksud yang mendalam.

Dari segi istilah, hikmah bermaksud meletakkan setiap sesuatu pada tempatnya dengan panduan akal atau hasil buku dan dibenarkan pula oleh matlamat yang dikehendaki dalam sesuatu urusan.

Sebagaimana Ibnu Hajar al-’Asqalani pernah menyebut di dalam kitab Fath al-Bari, “Makna yang paling benar daripada al-hikmah adalah bahawa al-hikmah itu adalah menempatkan sesuatu pada tempatnya.”

Manakala Sa’id Hawwa pula mengatakan, al-hikmah itu ialah maqalah (pendapat atau perkataan) yang sahih dan jitu, iaitu dalil yang menerangkan kebenaran yang menghilangkan syubhat (kesamaran), atau khitab (ucapan, perkataan atau perbicaraan) yang munasabah kepada setiap golongan manusia berdasarkan kedudukan mereka.

Para nabi dan rasul menggunakan pendekatan berhikmah dalam usaha dakwah mereka. Terdapat beberapa kaedah penting dalam pelaksanaan dakwah dengan hikmah, antaranya ialah penggunaan kata-kata yang lembut, sopan dan lunak.

Sebagai contoh, Allah memerintahkan Nabi Musa a.s. dan Nabi Harun a.s. berkata dengan lemah-lembut ketika berdakwah kepada pemerintah yang bengis dan zalim seperti Firaun. Perhatikan firman Allah berikut (yang bermaksud):

“Pergilah kamu berdua kepada Firaun, sesungguhnya ia telah melampaui batas dalam kekufurannya. Kemudian hendaklah kamu berkata kepadanya dengan kata-kata yang lemah-lembut, semoga ia beringat atau takut.” (Taaha: 43-44)

Berhubung dengan ayat ini, suatu ketika dahulu Khalifah al-Ma’mun Ibn Harun al-Rasyid pernah didatangi oleh seorang pendakwah yang mengkritik beliau dengan menggunakan perkataan yang keras dan kasar.

Lalu beliau berkata, “Nasihatilah aku dengan sopan kerana Firaun itu lebih jahat daripada aku dan Musa itu lebih baik daripada kamu, namun demikian Musa menggunakan bahasa yang lunak.”

Penggunaan kata-kata yang lembut dan sopan amat penting bagi mendekatkan kita kepada orang yang kita dakwahkan. Bayangkan jika kita berdakwah dengan kata-kata kesat dan menyakitkan, sudah pasti dakwah kita sukar untuk diterima, malah mungkin wujud ketegangan dalam perbualan.

Berkatalah kita dengan kata-kata yang lembut walaupun terpaksa berdepan dengan orang yang bercakap kasar dan keras kepada kita. Sebagaimana kata Hasan al-Banna, “Jadilah kamu seperti pokok, para manusia membalingnya dengan batu, pokok menggugurkan kepada mereka buah-buah yang ranum.”

Berdakwah dengan hikmah juga adalah kita mengetahui keadaan orang yang kita dakwahkan. Kita tahu tahap pemikiran mereka, keadaan jiwa mereka, malah amat baik juga untuk kita memahami aspek-aspek budaya, kepercayaan dan cara hidup mereka.

Jika di Malaysia, biasanya orang bukan Islam adalah dalam kalangan orang bukan Melayu. Maka sudah tentu mereka mempunyai budaya, adat resam dan pantang larang berdasarkan etnik masing-masing yang perlu kita fahami jika kita ingin berdakwah dengan lebih efektif kepada mereka.

Selain itu, hikmah juga menuntut kita untuk memahami suasana masyarakat yang kita hadapi. Hal ini penting supaya kita dapat menghindari sebarang ancaman dan penolakan kepada usaha dakwah.

Sebagai contoh di dalam sirah, ketika Nabi Muhammad SAW menjadi pemerintah di Madinah, baginda telah menulis surat kepada raja-raja dengan tujuan untuk mengajak mereka kepada agama Islam.

Ketika hendak menulis surat-surat tersebut, baginda telah diberitahu bahawa raja-raja pada waktu itu tidak mahu menerima surat kecuali jika diberikan stempel (cap).

Maka baginda pun membuat stempel daripada perak dengan ukiran “Muhammad Utusan Allah” (kisah ini diceritakan oleh Anas bin Malik r.a. seperti yang diriwayatkan oleh Bukhari dan Muslim).

Satu lagi pendekatan dakwah secara hikmah adalah dengan menyampaikan mesej Islam secara bertahap (al-tadarruj). Dengan pendekatan ini, pendakwah haruslah menitikberatkan persoalan masa dalam usaha dakwahnya dan tidak tergesa-gesa untuk mencapai tujuan dakwahnya.

Hal ini juga dapat kita rujuk melalui cara Nabi Muhammad SAW yang berdakwah secara bertahap, dimulai dengan dakwah secara rahsia di Mekah diikuti dakwah secara terang-terangan, kemudian melalui tahap-tahap dakwah yang lain sehinggalah terbentuknya kerajaan Islam di Madinah dan akhirnya Islam tersebar dengan meluas di setiap pelosok tanah Arab.

Kepentingan dakwah secara bertahap ini juga boleh kita fahami melalui cara penurunan Al-Quran itu sendiri yang diwahyukan kepada Rasulullah SAW secara beransur-ansur selama 23 tahun.

Ayat demi ayat al-Quran mula turun di Mekah yang menjelaskan persoalan pokok akidah seperti keimanan kepada Allah, hari akhirat, balasan syurga dan neraka dan keimanan kepada rasul-rasul.

Ayat demi ayat al-Quran yang diturunkan selepas umat Islam berhijrah ke Madinah masih menekankan aspek pemantapan akidah di samping ayat-ayat berkenaan aspek muamalat. Di sini kita dapat memahami betapa pentingnya mesej berkaitan akidah Islam diutamakan dalam pelaksanaan dakwah.

Dalam al-Quran, terdapat satu kisah mengenai seorang lelaki beriman dalam kalangan ahli keluarga Firaun yang menyampaikan mesej Islam secara bertahap.

Pada mulanya lelaki beriman ini memberi nasihat dan pandangan secara umum kepada Firaun dan pembesar-pembesarnya. Beliau menyatakan bahawa Nabi Musa a.s. tidak harus dibunuh hanya kerana baginda beriman kepada Allah, bukannya melakukan sebarang jenayah berat.

“Dan seseorang yang beriman di antara keluarga Firaun yang menyembunyikan imannya berkata: ‘Apakah kamu akan membunuh seseorang kerana dia berkata,“Tuhanku adalah Allah”, padahal sungguh, dia telah datang kepadamu dengan membawa bukti-bukti yang nyata daripada Tuhanmu. Dan jika dia seorang pendusta, maka dialah yang akan menanggung (dosa) dustanya itu; dan jika dia seorang yang benar, nescaya sebahagian (bencana) yang diancamkannya kepadamu akan menimpamu.’ Sesungguhnya Allah tidak memberi petunjuk kepada orang yang melampaui batas dan pendusta.” (Ghafir: 28)

Kemudian beliau mengingatkan mereka akan bencana yang pernah ditimpakan Allah terhadap kaum sebelumnya akibat menentang utusan Allah. Beliau juga mengingatkan mereka terhadap azab seksa pada hari kiamat yang sangat dahsyat yang akan dikenakan kepada mereka sekiranya mereka tidak beriman.

“Dan orang yang beriman itu berkata: ‘Wahai kaumku, sesungguhnya aku khuatir kamu akan ditimpa (bencana) seperti peristiwa kehancuran golongan yang bersekutu. (Iaitu) seperti keadaan kaum Nuh, ‘Aad, Tsamud dan orang-orang yang datang sesudah mereka. Dan Allah tidak menghendaki berbuat kezaliman terhadap hamba-hamba-Nya. Wahai kaumku, sesungguhnya aku khuatir terhadapmu akan seksaan hari panggil-memanggil. (Iaitu) hari (ketika) kamu (lari) berpaling ke belakang, tidak ada bagimu seorang pun yang menyelamatkan kamu daripada (azab) Allah, dan siapa yang disesatkan Allah, nescaya tidak ada baginya seorang pun yang akan memberi petunjuk.’” (Ghafir: 30-33)

Beliau juga mengingatkan lagi tentang kesesatan Firaun dan pembesar-pembesarnya yang ragu-ragu dengan ajaran Nabi Musa. Mereka juga sesat kerana mengatakan bahawa Allah tidak akan mengutuskan lagi rasul sesudah kewafatan baginda.

Seterusnya beliau mengulangi nasihatnya mengenai balasan Allah kepada orang yang ingkar, juga membuat penambahan terhadap ganjaran Allah iaitu nikmat syurga bagi orang yang beriman.

“Dan demi sesungguhnya! Nabi Yusuf telah datang kepada kamu dahulu dengan membawa keterangan-keterangan (yang membuktikan kerasulannya), maka kamu tetap juga dalam keraguan mengenai apa yang disampaikannya kepada kamu sehingga apabila dia mati, kamu berkata: ‘Allah tidak akan mengutuskan lagi rasul sesudahnya’; demikianlah Allah menyesatkan sesiapa yang melampau kederhakaannya, lagi yang ragu-ragu kepercayaannya (terhadap balasan Tuhannya).” (Ghafir: 34)

“Barang siapa mengerjakan perbuatan jahat, maka dia akan dibalas sebanding dengan kejahatan itu. Dan barang siapa mengerjakan kebajikan, baik lelaki mahupun perempuan sedangkan dia dalam keadaan beriman, maka mereka akan masuk syurga, mereka diberikan rezeki di dalamnya tidak terhingga.” (Ghafir: 40)

Kemudian apabila Firaun mengajaknya supaya menyembah berhala, beliau menolaknya dengan baik. Beliau menegaskan bahawa usaha mereka itu hanya akan membawa ke neraka dan sembahan mereka itu tidak mendatangkan manfaat.

“Dan wahai kaumku! Apa halnya aku dengan kamu? Aku mengajak kamu kepada keselamatan, dan kamu pula mengajakku ke neraka? Kamu mengajakku supaya aku kufur (tidak percayakan keesaan) Allah dan mempersekutukan-Nya dengan apa yang aku tidak mempunyai pengetahuan mengenainya, padahal aku mengajak kamu beriman kepada Allah Yang Maha Berkuasa, lagi Maha Pengampun? Tidak syak lagi, bahawa makhluk-makhluk yang kamu ajak aku menyembahnya itu tidak dapat menyahut sebarang seruan (atau memberikan sebarang pertolongan) sama ada di dunia atau di akhirat; dan sesungguhnya tempat kembali kita semua ialah kepada Allah, dan sebenarnya orang-orang yang melampau kejahatannya itu, merekalah ahli neraka.” (Ghafir: 41-43)

Peringatan terakhirnya kepada Firaun dan para pembesar yang enggan menerima dakwahnya ialah suatu masa nanti mereka akan tahu kebenaran seperti yang diperkatakannya. Beliau juga menyatakan penyerahan dirinya kepada Allah Yang Maha Melihat akan keadaan hamba-hamba-Nya.

“(Kiranya kamu tetap berdegil sekarang) maka kamu sudah tentu akan mengetahui kebenaran apa yang aku katakan kepada kamu; dan aku sentiasa menyerahkan urusanku bulat-bulat kepada Allah (untuk memeliharaku); sesungguhnya Allah Maha Melihat akan keadaan hamba-hamba-Nya.” (Ghafir: 44)

Wan Muhammad Wan Ibrahim
Pengarah Jabatan Pengurusan Daie dan Sukarelawan, Hidayah Centre Foundation
Ketua Jawatankuasa Dakwah, IKRAM Negeri Selangor

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Wanita IKRAM mengecam semua bentuk gangguan seksual

Wanita IKRAM amat terkejut dengan berita mengenai berita seorang guru Pendidikan Jasmani dan Kesihatan (PJK) yang membuat lawak jenaka mengenai rogol dan telah didedahkan oleh seorang pelajar perempuan melalui media sosial. Tambah menyedihkan lagi apabila tindakan berani pelajar perempuan ini kemudiannya menyebabkan beliau menerima ugutan rogol daripada seorang pelajar lelaki.

Hal ini tambah membimbangkan dengan reaksi berbelah bahagi daripada netizen di mana ada yang mempertahankan tindakan guru lelaki berkenaan dan ada yang mengecam pelajar perempuan tersebut. Suasana terus diburukkan lagi dengan tindakan tidak acuh oleh pihak berkuasa mengenai aduan ini.

Persoalannya, adakah masyarakat memang tidak tahu bahawa apa yang berlaku ini adalah gangguan seksual terhadap pelajar perempuan tersebut? Bagaimana agaknya perasaan mereka sekiranya semuanya ini berlaku kepada anak atau saudara perempuan mereka?

Tidak kira siapa pun mereka, tiada seorang wanita pun yang boleh dilemparkan dengan kata-kata jijik dan menakutkan seperti ugutan rogol dan kecaman sebegini. Kaum lelaki seharusnya bertindak sebagai pelindung wanita sebagaimana yang disebutkan dalam Surah An-Nisa’ ayat 34 yang bermaksud:

“Kaum lelaki itu adalah pemimpin bagi kaum wanita oleh kerana Allah telah melebihkan sebahagian mereka (lelaki) atas sebahagian yang lain (wanita)…”

Kelebihan fizikal yang ada pada kaum lelaki bukan untuk menakutkan atau membahayakan wanita malah adalah untuk melindungi dan memastikan keselamatan mereka.

Dalam hal ini, tindakan bapa pelajar perempuan tersebut membuat laporan kepada pihak polis adalah sesuatu yang patut dicontohi dan seharusnya diberi sokongan padu oleh semua pihak. Sikap bertanggungjawab sebegini tidak seharusnya diperlekehkan oleh mana-mana pihak.

Wanita IKRAM memandang serius perkara sebegini dan menggesa agar:

1. Pihak berkuasa iaitu Kementerian Pendidikan Malaysia, Kementerian Pembangunan Wanita, Keluarga dan Masyarakat dan Polis Diraja Malaysia segera menjalankan siasatan tentang kes dan mengambil tindakan yang sewajarnya mengenai isu ini.

2. Rang Undang-undang Gangguan Seksual segera diluluskan di Parlimen.

3. Pejabat-pejabat kerajaan dan syarikat swasta termasuk institusi pengajian tinggi dan sekolah mewujudkan jawatankuasa menangani gangguan seksual di tempat mereka bagi memastikan suasana tempat kerja dan belajar yang sejahtera bagi staf dan pelajar.

4. Ahli masyarakat terus diberi pendedahan dan didikan tentang isu gangguan seksual agar mereka tidak terlibat dan memandang mudah isu sebegini.

5. Umat Islam benar-benar menjiwai suasana Ramadan dan mengubah sikap yang buruk serta beramal dengan sifat-sifat yang terpuji agar kita menjadi umat yang berjaya.

Ustazah Hajjah Sallawahiu Mohd Salleh
Ketua Wanita
Pertubuhan IKRAM Malaysia


Anugerah Faiz Subri Yang Menginspirasikan

Pemuda IKRAM mengucapkan setinggi-tinggi tahniah kepada Mohd Faiz Subri yang telah berjaya merangkul Anugerah Puskas Persekutuan Bola Sepak Antarabangsa (FIFA) 2016 pada tanggal 10 Januari 2017 di Zurich, Switzerland.

Ucapan tahniah ini juga sewajarnya ditujukan kepada semua yang terlibat mengharumkan nama negara di pentas antarabangsa yang bersejarah ini; sama ada isteri dan anak, ibu bapa, jurulatih, rakan sepasukan dan  seluruh warga peminat peminat bola sepak tanah air. Tiada kejayaan yang datang bergolek tanpa pengorbanan yang tidak berbelah bahagi, usaha yang konsisten, sokongan yang padu, dokongan yang mantap semua pihak.

Anugerah Puskas FIFA adalah anugerah tahunan untuk jaringan gol yang terbaik dan tercantik dunia. Kemenangan yang julung kali untuk Malaysia dan  Asia ini meletakkan bola sepak negara sepentas dengan barisan pemain gergasi dalam sukan global yang paling popular ini.

Malah, ‘jaringan ajaib’ Faiz dalam Liga Super ini telah berjaya mengatasi ramai pemain idola dunia termasuklah Lionel Messi, Neymar, Saul, Daniuska Rodriguez dan Johnath Marlone.

Tiada alasan ahli sukan Malaysia tidak boleh mengatasi kehebatan pemain daripada Amerika Selatan, Eropah, Afrika dan seluruh dunia. Kita sebagai rakyat dan negara, mesti menjadikan lakaran sejarah yang mengujakan ini untuk terus maju ke hadapan.

Pemuda IKRAM dengan ini menyeru agar:

1. Pihak bertanggungjawab melonjakkan lagi kualiti dan nilai tambah sukan negara, terutama bola sepak sebagai wadah untuk menaikkan jatidiri dan pemikiran positif rakyat Malaysia seluruhnya.

Peranan ini harus ditingkatkan lagi daripada semua peringkat; daripada Kementerian Belia dan Sukan, badan-badan sukan profesional seperti FAM sehinggalah kepada kelab-kelab sukan sekolah, taman-taman dan kampung-kampung.

Sukar untuk terus maju jika pihak bertanggungjawab dibelenggu dengan pelbagai masalah, krisis dan kontroversi seperti pelatihan dan alatan tidak cukup, pergelutan jawatan, konspirasi judi dan sebagainya.

Sukan adalah pasak penting menaikkan ‘morale’ negara. Malah, negara yang bergolak dengan perang seperti Palestin dan Iraq umpamanya, tidak ketinggalan menghantar pasukan bola sepak ke peringkat antarabangsa.

Jesse Owens, pelari pecut Afro-Amerika terkenal dalam sejarah dalam menyahkan propoganda Adolf Hitler berkenaan Kehebatan Bangsa Aryan (Aryan Supremacy) ketika beliau merangkul empat pingat emas di Olimpik Berlin 1936.

Teringatkah lagi kita nama atlet yang telah merangkul dua pingat emas pertama Malaysia di Paralimpik Rio, Brazil 2016? Sudah semestinya kejayaan ini tidak direalisasikan tanpa infrastruktur, kelengkapan dan pengurusan yang berpadanan kepada sukan orang kurang upaya (OKU) negara.

Inisiatif pemerkasaan seperti ini tidak semestinya datang hanya daripada pihak kerajaan. Pertubuhan Pemuda GEMA Malaysia (GEMA) umpamanya, pada 2015 pernah menjayakan kempen ‘Right To Play’ untuk meningkatkan sumbangan dan kesedaran kepada sukan OKU, khususnya melalui Futsal Orang Buta. Malah semua inisiatif ini patut dimulakan untuk peringkat umur seawal mungkin; umpamanya Akedemi Bola Sepak Kanak-kanak.

2. Rakyat Malaysia yang kaya dengan pelbagai latar belakang keturunan dan agama seharusnya menggunakan sukan sebagai wadah kesatuan untuk meraikan kepelbagaian yang ada.

Pada tahun 1970-an, sukan bola sepak telah berjaya menyatukan individu dari pelbagai kaum di Malaysia dalam satu perlawanan dengan semangat kesukanan menjulang nama Malaysia. Siapa tidak kenal nama nama legenda seperti Mokhtar Dahari (SuperMokh), Santokh Singh dan Soh Chin Aun.

Kita telah diimbau kembali detik-detik kemanisan yang telah menyatukan negara kita melalui filem ‘Ola Bola’ oleh Chiu Keng Guan pada 2016. Jika bola sepak boleh menyatukan sekurang-kurangnya 30 bilion warga dunia  menonton Piala Dunia setiap empat tahun, amat rugilah kita  tidak langsung nampak ruang ini untuk bersatu.

Sehubungan dengan itu, Pemuda IKRAM ingin memuji usaha baik Gabungan Bertindak Malaysia (GBM) dengan kerjasama badan-badan bukan kerajaan pelbagai kaum dan agama dalam menganjurkan Piala Bola Sepak Harmoni peringkat kebangsaan yang akan berlangsung di Kuala Lumpur pada 18 hingga 19 Mac 2017.

Program ini dinaungi oleh Datuk Santokh Singh dan berkonsepkan perlawanan yang melibatkan pelbagai bangsa dalam satu kumpulan bola sepak. Hal ini, sekaligus membantu dalam mewujudkan kesatuan dalam diri setiap individu tanpa mengira perbezaan bangsa dan agama.

3. Rakyat Malaysia perlu aktif terlibat dalam sukan, menjauhi aktiviti yang tidak sihat dan menitikberatkan kondisi tubuh badan serta gaya hidup yang sihat.

Aktiviti sukan boleh menjauhkan anak muda daripada aktiviti yang tidak bermanfaat dan merosakkan; umpamanya isu pornografi dan pedofilia yang telah mengejutkan negara dengan kes seorang pelajar Malaysia di London ditangkap dengan 30,000 gambar lucah kanak-kanak pada tahun 2015.

Menyedihkan juga tatkala kita didedahkan dengan fakta bahawa Malaysia memegang kedudukan pertama dalam masalah obesiti dalam kalangan negara-negara ASEAN. Malah, hampir separuh rakyat Malaysia berlebihan berat badan atau obes.

Rasulullah SAW pernah bersabda: “Mukmin yang kuat itu lebih baik dan lebih dikasihi Allah daripada mukmin yang lemah, tetapi pada keduanya ada kebaikan”.

Ini antara sebab Islam mengajar umatnya agar menjaga kebersihan dan kesihatan fizikal selain iman. Pertalian antara kesihatan badan (fisiologi) dengan semangat dan keyakinan (psikologi) inilah yang telah mengunjurkan kepada ramai motivator nasihat untuk bersenam setiap hari; antara lain Anthony Robbins dan Robin Ben Sharma.

Akio Morita, pengasas yang telah menaikkan nama Sony Corporation, Jepun daripada zaman Perang Dunia ke-2 juga telah menekankan sukan sebagai faktor untuk menanamkan semangat bersaing (competitive spirit).

Maka, selain daripada mengimbau kejayaan Faiz Subri merangkul Anugerah Puskas FIFA 2016, marilah kita padankan dengan nafas, semangat dan dinamika  baru pada awal 2017 ini. Apa lagi ditunggu-tunggu? Tiada alasan (No excuses)!

‘Hidup Sihat dan Majukanlah Sukan Untuk Negara’ demi melahirkan Malaysia yang lebih cerah masa hadapan.

Hj Shahrul Aman Mohd SaariPengerusiMajlis Pemuda IKRAMPertubuhan IKRAM Malaysia

Kredit foto: FB FIFA Football Awards

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


‘Kami Prihatin’ bantu persediaan Ramadan

Program ini bertujuan untuk menyampaikan sumbangan keluarga fakir miskin yang memerlukan bagi membuat persediaan menyambut Ramadan dan Syawal di sekitar Sik, Nami, Belantik dan Baling.

Program ini juga dilaksanakan bagi melahirkan kesedaran kepada masyarakat agar menanam sifat prihatin kepada golongan fakir dan miskin serta menerapkan sifat sentiasa bersyukur kepada Allah SWT atas rezeki yang dikurniakan.

Dalam pada itu, maklum balas yang diterima daripada keluarga yang ditemui amat gembira dan terharu dengan bantuan yang dihulurkan. Malah ada yang mengalirkan air mata kerana tidak menyangka bahawa masih ada insan yang prihatin terhadap nasib mereka.

Kami Prihatin mengadakan kunjungan secara berkumpulan terus ke rumah para penerima bantuan, yang mana seramai 150 keluarga miskin telah dikenal pasti melalui kerjasama guru-guru sekolah dan masjid mahupun surau setempat.

Bantuan diserahkan dalam bentuk makanan termasuklah beras yang ditaja Bernas serta wang tunai juga disampaikan bagi meringankan bebanan kewangan mereka terutamanya dalam suasana menyambut Ramadan dan Syawal yang tidak lama lagi akan menjelma.

Semoga tradisi kebajikan sebegini sedikit sebanyak dapat membela golongan fakir miskin dalam zaman yang serba mencabar ini, insya-Allah.


Koordinasi bantuan elak pembaziran

SERI KEMBANGAN – Ketua Pegawai Eksekutif MyCARE, Kamarul Zaman Shaharul Anwar berkata, badan bukan kerajaan (NGO) serta agensi swasta perlu memahami selain memastikan keadaan di satu-satu lokasi terlebih dahulu bagi mengelakkan lambakan sumbangan dan pembaziran.

“Setiap kawasan ada perbezaannya yang tersendiri, status banjir di kawasan tertentu. Ada kawasan yang mangsa dah boleh balik dan bersihkan rumah.”

“Begitu juga ada kawasan yang masih terdapat selut yang tinggi. Ada yang sampai 6 inci atau 7 inci. Sebagaimana gambar yang saya lihat, sampai ke lutut tanah liatnya itu,” ujarnya dalam rancangan Agenda Awani ‘Solidariti Wira Banjir’ pada Isnin.

Beliau berkata, semua proses perlu dikumpul dari kawasan kerana networking itu penting. Individu-individu yang boleh memberikan input di kawasan, sudah tentu memerlukan kepastian, adakah benar kerana dalam situasi sekarang ini juga ada yang mengambil kesempatan, contohnya dari sudut kewangan.

“Kita perlu berlapang dada untuk tidak menzalimi yang lain, mereka yang memerlukan. Jadi kita perlu verification (pengesahan) kerana ada kawasan yang masih memerlukan pembersihan, ada kawasan yang mangsa tak nak balik ke rumah lagi sebab tak berani kerana masih hujan.”

Sebagaimana laporan Jabatan Meteorologi Malaysia (MET Malaysia) meramalkan akan berlaku luruan monsun pada 27 Disember 2021 hingga 1 Januari 2022, dan dijangka berterusan hingga 3 Januari.

“Daripada sudut psychospiritual support, emotional support, dan juga budak-budak sekolah dengan educational support adalah yang penting,” ujar beliau lagi.

Sebelumnya, pihak MyCARE telah bersama-sama menubuhkan Pusat Operasi IKRAM (Command Centre IKRAM) sejak 19 Disember lalu.

“Ia bertujuan mendapatkan input dari luar, bagaimana kita dapat kenal pasti kawasan-kawasan yang memerlukan, apa keperluan yang diperlukan, bagaimana bantuan boleh sampai dan apa yang mereka perlukan.”

MyCARE telah berkolaborasi dengan Pertubuhan IKRAM Malaysia yang ada jaringan satu Malaysia. MyCARE dengan aktivis sukarelawan satu Malaysia, namun ada kawasan dapat dilihat oleh IKRAM itu sendiri.

“Jadi, di setiap kawasan dan daerah itu ada pusat operasi yang dapat memberi input dan keperluan-keperluan diuruskan di pusat, seterusnya daripada situ kita dapat menguruskan apa keperluan yang diperlukan.”

Kamarul Zaman berkata, pada peringkat awal dulu, MyCARE perlu menyokong di Pusat Penempatan Sementara (PPS) tertentu, tapi apabila masing-masing telah pulang ke rumah, area untuk membina semula kehidupan adalah berfokus.

“Jadi team-team di kawasan tempat-tempat terlibat telah mula jumpa individu-individu, keluarga-keluarga yang terlibat, bantuan apa yang diperlukan mereka.”

Dari situ tambahnya, kita berikan maklum balas kepada centre dan kita agihkan, siapa yang boleh uruskan keperluan yang diperlukan mangsa banjir tersebut.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Peguam Negara: Kenyataan Azalina Tidak Wajar

Pertubuhan IKRAM Malaysia (IKRAM) memandang serius ucapan Datuk Seri Azalina Othman yang dilaporkan berkata bahawa Perdana Menteri seharusnya melantik Peguam Negara dalam kalangan ‘orang dia’ untuk memudahkan segala urusan.

Ucapan itu amat tidak wajar dikeluarkan oleh mana-mana pemimpin, apatah lagi beliau adalah Penasihat Undang-undang Perdana Menteri.

Malaysia adalah sebuah negara demokrasi yang mengamalkan prinsip pengasingan kuasa antara cabang-cabang eksekutif, legislatif dan kehakiman.

Prinsip ini penting untuk mengelakkan penyalahgunaan kuasa di samping merealisasikan prinsip semak dan imbang.

Setiap cabang berkuasa untuk ‘menyemak’ dan ‘menyeimbangkan’ kuasa, dan pelaksanaan kuasa masing-masing berdasarkan peruntukan Perlembagaan.

Peguam Negara harus berkhidmat untuk kepentingan Negara, bukan untuk kepentingan mana-mana parti atau individu.

Sehubungan itu, IKRAM menggesa pemimpin di semua peringkat, khususnya pemimpin politik agar menghormati dan menjunjung tinggi prinsip pengasingan kuasa dan falsafah kedaulatan undang-undang. Sebarang gesaan untuk melanggar prinsip ini hendaklah dinasihati dan dihalang.

Mudah-mudahan negara ini dapat mencapai keadilan, kebenaran dan kemakmuran untuk semua.

Haji Badlishah Sham Baharin
Presiden
Pertubuhan IKRAM Malaysia